open-index/open-wikipedia-markdown huggingface dataset:
卡爾·施密特

**卡爾·施密特** ，德意志人。生於西元一八八八年七月十一日。其先居普魯士，家世寒。施密特為人聰異，幼孤峭，不近羣嬉，好覽羣籍。年弱冠，遊學柏林、慕尼黑，履講堂，所嗜皆正典大義，無染浮詞。後徙斯特拉斯堡，工法，擢博士。魏瑪共和立。歷慕尼黑、波恩及科隆學堂講官，不數年至教授銜。施密特邃書史，尤諳究憲政，才氣橫溢，治學素不依恆格，時近俶儻，而說經必原本辨體制，析邦權，著《法例論稿》，其屬文精嚴，出入韋伯論法流別，遂自成宗派。施密特凡講學清談，所至必動眾，聲名藉甚。時魏瑪共和立，紀綱日斁，人心思變；施密特乃撰《憲法學說》，述及「決斷意理」，開章峭語，同列覽而不悅。施密特嘗言曰：「主權者，握非常之柄。」又曰：「政體之本，惟分別敵我而已。」迨斯語出，物議譁然，詞訟輩以施密特負才自恣，多撓之。施密特沉深有大略，博古今通幾，論法治利病得失，講讀往復，四方文士皆屈。由是施密特門生弟子，莫不推重；總統興登堡，閣揆布呂寧、帕彭以下咸與諮詢，朝議緊急處分，輒援引施密特學術辨證，號為法匠。及納粹當國，諸文士懼避如鴆，然施密特獨袒附之，請入籍，曲從聘命。已而備位御用，隸普魯士邦議員，授施密特法學家報總編，參裁律例，為權貴戈林、戈培爾等夙仰。同列黑衣軍團報嫉忌施密特甚，交譖其姦邪不法，一九三六年，乃獲罪，黨衛隊逮訊之。施密特訴辯，未幾，戈林力救施密特得免，因求退，杜門著書。納粹敗，美、英、法、蘇盟軍論施密特繫獄。一九四七年，法庭以不呈訴定讞，放還。會西德立，當局又追論施密特與納粹結，褫教授職，削德法學者協會籍，遂歸里，退處普萊滕貝格。自是優遊三十餘年，終不復仕，猶盡其才以述法理。所撰有《獨裁論》、《政治神學》、《憲法守護者》、《合法與正當》、《大地之法》、《游擊隊論》等。一九八五年四月七日，卒，年九十六，自囑鐫墓碣曰「彼曉律法」焉。嗣後民間每多譽其識，亦有訾其行，而施密特聲聞不墜，士多效其文辭，蓋德法學有根柢者，仍以施密特稱之。

## 考據

分類:德國列傳
硫酸亞鐵銨

**硫酸亞鐵銨**，俗曰**莫耳鹽**，洋簡曰**FAS**，無機複鹽也，化學式(NH4)2Fe(SO4)2.6H2O，其名源德人莫耳。

## 性
遇水則溶，百攝氏時解。
環狀路

環狀路，或曰黃路，乃臺北捷運之一路，本路分之三階。一階者，西環段也，發軔於新北產業園區站，而於大坪林站弭節。

分類:臺北捷運
分類:環狀路
金字塔

埃及有巨塚，世稱**金字塔**，乃古昔帝王之陵寢。其制方基銳頂，巍然高聳，有擎天之勢。觀者奇其偉峻，以為非人力所能成，故列為天下七奇焉。

分類:錐京
炮

**礮**者，亦作**炮**，古之兵也。

夫「礮」之為器，本以機發石，所以攻城摧陣者也，故其字從「石」。宋人始製火器，以藥發彈，威烈遠甚於礮，遂借其名。後世或加火旁作「炮」，以別於古制焉。

其制，多以青銅、生鐵鑄為長管，曰「銃」。銃尾閉實，以納火藥；銃口開敞，以出彈丸。其中空而滑，利於彈行。銃身之上，或設準星、照門，以取其準。尾有小竅，謂之「火門」，用以通火。

其法，先自銃口實火藥。藥者，合硝石、硫磺、木炭為末而成者也。藥實訖，繼置彈丸，或石、或鐵、或鉛，以實銃腹。臨敵，則以火繩燃藥線，火自門入，而及膛中之藥。藥末驟燃，生氣磅礴，砰然有聲，迅若奔雷。氣以萬鈞之力推彈而出，破堅摧銳，斃敵於百步之外。

火銃始於元，盛於明。其制益繁，有「佛郎機」「大將軍」「紅夷」之屬，皆其類也。炮之為用，變攻戰之法，誠兵器之一大變矣。
## 據

分類:礮
砲

**砲**者，古所以發石攻城之器也。火藥未興，軍旅攻伐之利，未有過於此者。其形制歷代損益不一，然皆以機發巨石，用以摧堅破壘。

## 概要
宋官修《武經總要》有之曰：「凡砲，軍中之利器也，攻守師行皆用之。」其見重於戎事如此。

## 形制
### 溯源
考其源流，濫觴或在春秋。漢人張晏為《漢書·甘延壽傳》作注，曾引《范蠡兵法》云：「飛石重十二斤，為機發，行二百步。」此雖為後人追述，然可窺上古之攻具有機發飛石者。

### 漢末
至漢末三國之際，其制益精。官渡之役，袁紹軍築土山為高櫓，俯射曹營，營中皆蒙楯，眾大懼。時謀士劉曄獻策，乃為發石車。車發石，聲如霹靂，紹軍樓櫓為之盡破，眾號曰「霹靂車」。此為人力拽引之投石機，謂之「牽引砲」，亦後世砲器之所本也。

## 據



分類:兵
炰

**炮**者，裹泥燔食之法也，若炮薯、炮雉之屬。
《禮記》有云：「炮取豚若將，刲之刳之，實棗於其腹中，編萑以苴之，塗之以謹塗，炮之」。
炮製之法亦復衍他義：古之炮炙湯藥、炮烙酷刑等，皆本乎此技。
開城市

**開城市**，雅稱**松都**，簡曰**開城**，朝鮮之名邑也。處朝鮮南疆，與韓境為鄰，今為開城特級市，地望尊崇。依山傍水，文風自古醇厚，歷為高麗都城，延數百載。

其地也，東倚松岳山，南界臨津江，丘陵起伏，氣候和暢，土宜膏腴，宜耕宜居，自古即為要津。

分類:朝鮮地方志
傑拉勒·拜亞爾

**傑拉勒·拜亞爾** ，土耳其人。西元一八八三年五月十六日，誕蓋姆利克。拜亞爾少穎異，通政事，慨然有匡濟之志。弱冠，乃入仕。及伊斯坦堡變作，國人復立憲，置議會，拜亞爾累召為議員。一九二三年，共和肇造，凱末爾自為總統，當國。拜亞爾爭響應，投效革命，由是名藉甚，入值內閣，歷建設、經濟部長，參預國政。

一九三七年十一月，以拜亞爾代伊諾努組閣，擢總理。凱末爾卒，伊諾努襲總統，仍居相位如故。初，伊諾努與拜亞爾因論事齟齬，每議訖稟白，則惡拜氏倔強，稍沮抑之，亦微言左右其難合狀。同列忌者及伊黨乘機訐拜氏不職，旦夕中構，力擠之。明年，拜亞爾求去，退處議會，遂潛通異論羣公，謀變法。越七年，拜亞爾偕議員曼德列斯、科普魯律等創立民主黨於京，聚同志，振綱維，俯採輿論，倡以執柄遞嬗。拜亞爾又上書請行新政，條列百官進退，悉循公舉；法度更易，必諮議會而後定；廣開言路，飭解黨、報之禁。民多嘉拜亞爾切中時弊，聞風趨附，於是朝野黨勢消長，望益隆。

一九五零年，民主黨人盈議會，五月，院推總統，拜亞爾以黨魁與焉，尋受任。拜亞爾備列元首，雖秩高位極，然則有責任內閣掣其柄。曼德列斯獨相，總攬威命，尤專恣；其黨布要津，凡大政在野弗能置喙，興文字獄，堵緝民間議論，海內囂然。是時，拜亞爾僅名存，軍國實權，遠不逮昔凱末爾、伊諾努輩，議政輒隱忍默然，國人漸詬詈之。厥後數年，陸軍起事京師，號革命，民主黨閣員皆為變軍所收繫。時諸將方據中央，五月，立臨時政府，擁都督居爾塞爾稱主席。俄頃，命逮拜亞爾、曼德列斯等下獄，褫官，交法庭嚴議。一九六一年，鞫實，擬當誅，當局以拜亞爾老病，從寬宥其死，改禁錮。九月，曼德列斯坐絞。一九六四年，始加恩釋出獄，歸京寓，無仕進意，暮年優遊舊僚間。廿二年乃疾篤，八月廿二日卒於家，年一百有三。既殯，葬布爾薩，建陵以祀。

## 考據

分類:土耳其列傳
馬丁·路德·金

**馬丁·路德·金**，美國浸信會牧師。國中民權之浪潮，金其前茅也。矢志以非暴力，倡說自由平等。

## 生平

金生於喬治亞州亞特蘭大。天資穎異，善言辭。年十五，入莫爾豪斯學院，尋得波士頓大學神學博士之銜。畢生之志，在扶危濟困，革除時弊，力促萬民平權。

西元一九五五年，率蒙哥馬利民眾，罷乘公車，以抵隔絕民種之令。民心響應，其勢燎原。其後，屢舉民權之事，倡非暴力，以抵不公。六三年，率眾詣華府，陳詞「吾有一夢」，言辭懇切，聞者動容，遂成名篇。

非暴力，印度甘地倡言也。金奉之圭臬，篤信仁愛為至剛之力。蘄進立法，曰《民權法案》，曰《選舉權法案》，為後世大法之基石。德聲遠揚，民人景從。南非舊制，隔離人種，後得廢棄，亦其志之賡續也。

六四年，以功勳卓著，受諾貝爾和平獎。六八年四月四日，遇刺於田納西州孟菲斯，年三十九。世人震悼。後美國定假日以彰其德，復於首都勒石，以銘其言。天下各州，多以其名命之街道、學府，以表永懷。

## 世系
* 父：**馬丁·路德·金長老**（Martin Luther King Sr.），亦牧師也
* 母：**艾爾塔·金**（Alberta King），敬虔之婦
* 妻：**科雷塔·斯科特·金**（Coretta Scott King），克襄夫志
* 子女：四人，曰約蘭達、馬丁三世、德克斯特、貝尼絲，多循其志
核能

夫原子之裂聚，可釋鉅能，是爲**核能**。此能蘊藏深厚，可驅機器、照夜空，亦可毀城滅邦。核者，陰陽之交，剛柔之至也。

核能之生，可取二道：一曰裂變，重元素之核，若鈾、鈈等，經中子轟擊而裂，再釋中子復擊他核，是謂鏈式反應，所釋之能，浩然無匹，爲核電所用；二曰聚變，輕元素之核，若氫、氘等，合而為重，亦發鉅能，每公斤鈾所釋，約同三千噸煤燔。赫赫大日，所以光熱不絕，普照大千者，蓋緣於此。

核能之用，可為萬民之惠。驅萬鈞輪機，照億戶明燈。核艦破浪，潛行四海；星舟運核，遨遊太虛。然核力雖盛，若失節制，禍不可量。核爆一瞬，萬物皆亡；放射之毒，千年不滅。昔廣島、長崎之殤，車諾比、福島之鑒，猶醒世人；核廢處置，尤難為計，非朝夕可解。是故，核力天授，若順則興，若逆則亡。人應循理而制其威，用之須慎思，行之當有道。

分類:基礎之文
分類:物理
奕劻

**奕劻**，綿性子，道光三十年，襲輔國將軍。咸豐二年正月，封貝子。十年正月，上三十萬壽，進貝勒。同治十一年九月，大婚，加郡王銜，授御前大臣。光緒十年三月，命管理總理各國事務衙門。十月，進慶郡王。十一年九月，會同醇親王辦理海軍事務。十二年二月，命在內廷行走。十五年正月，授右宗正。大婚，賜四團正龍補服，子載振頭品頂帶。二十年，太后六十萬壽，懿旨進親王。二十六年七月，上奉太后幸太原，命奕劻留京會大學士李鴻章與各國議和。二十七年六月，改總理各國事務衙門為外務部，奕劻仍總理部事。十二月，加載振貝子銜。二十九年三月，授奕劻軍機大臣，仍總理外務部如故。尋命總理財政處、練兵處，解御前大臣以授載振。

載振赴日本大阪觀展覽會歸，請振興商務，設商部，即以載振為尚書。十月，御史張元奇劾載振宴集召歌妓侑酒。上諭：「當深加警惕，有則改之，無則加勉。」旋請開缺，未許。三十年三月，御史蔣式瑆奏：「戶部設立銀行，招商入股。臣風聞上年十一月慶親王奕劻將私產一百二十萬送往東交民巷英商匯豐銀行收存。奕劻自簡任軍機大臣以來，細大不捐，門庭如市。是以其父子起居、飲食、車馬、衣服異常揮霍，尚能儲蓄鉅款。請命將此款提交官立銀行入股。」命左都御史清銳、戶部尚書鹿傳霖按其事，不得實，式瑆回原衙門行走。

三十一年，充日、俄修訂東三省條約全權大臣。三十二年，遣載振使奉天、吉林按事。改商部為農工商部，仍以載振為尚書。三十三年，命奕劻兼管陸軍部事。東三省改設督撫，以直隸候補道段芝貴署黑龍江巡撫。御史趙啟霖奏：「段芝貴善於迎合，上年貝子載振往東三省，道經天津，芝貴以萬二千金鬻歌妓以獻，又以十萬金為奕劻壽，夤緣得官。」上為罷芝貴，而命醇親王載灃、大學士孫家鼐按其事，不得實，奪啟霖官。載振复疏辭御前大臣、農工商部尚書，許之。三十四年十一月，命以親王世襲。

宣統三年四月，罷軍機處，授奕劻內閣總理大臣，大學士那桐、徐世昌協理大臣。八月，武昌兵起，初命陸軍部尚書廕昌視師，奕劻請於朝，起袁世凱湖廣總督視師。世凱入京師，代奕劻為內閣總理大臣，授奕劻弼德院總裁。十二月，詔遜位，奕劻避居天津。後七年薨，諡曰密。
李賢

**章懷太子李賢**，字**明允**。容止端重，少為帝愛。甫數歲，讀書一覽輒不忘，至《論語》「賢賢易色」，一再誦之。帝問故，對曰：「性實愛此。」帝語李世勣，稱其夙敏。始王潞，歷幽州都督、雍州牧。徙王沛，累進揚州大都督、右衛大將軍。更名德。徙王雍，仍領雍州牧、涼州大都督，實封千戶。上元年，復名賢。是時，皇太子薨，其六月，立賢為皇太子。俄詔監國，賢於處決尤明審，朝廷稱焉，帝手敕褒賜。賢又招集諸儒：左庶子張大安、洗馬劉訥言、洛州司戶參軍格希玄、學士許叔牙成玄一史藏諸周寶寧等，共註范曄《後漢書》。書奏，帝優賜段物數萬。

時正諫大夫明崇儼以左道為武后所信，崇儼言英王類太宗，而相王貴，賢聞，惡之。宮人或傳賢乃後姊韓國夫人所生，賢益疑，而後撰《少陽政範》、《孝子傳》賜賢，數以書讓勒，愈不安。調露中，天子在東都，崇儼為盜所殺，後疑出賢謀，遣人發太子陰事，詔薛元超、裴炎、高智周雜治之，獲甲數百首於東宮。帝素愛賢，薄其罪，後曰：「賢懷逆，大義滅親，不可赦。」乃廢為庶人，焚甲天津橋，貶大安普州刺史，流訥言於振州，坐徙者十餘人。開耀元年，徙賢巴州。武后得政，詔左金吾將軍丘神勣檢衛賢第，迫令自殺，年三十四。後舉哀顯福門，貶神勣疊州刺史，追復舊王。神龍初，贈司徒，遣使迎喪，陪葬乾陵。睿宗立，追贈皇太子及謚。三子：光順、守禮、守義。光順為樂安王，徙義豐，被誅。守義為犍為王，徙封桂陽，薨。先天中，追封光順莒王，守義畢王。

守禮嗣王，始名光仁，授太子洗馬。武后革命，畏疾宗室，而守禮以父得罪，與睿宗諸子閉處宮中十餘年。睿宗封相王，許出外邸，於是守禮等始居外，改司議郎。中宗即位，復故封，拜光祿卿，實封戶五百。唐隆元年，進封邠王。睿宗立，兼檢校左金吾衛大將軍，出為幽州刺史，遙兼單于大都護，遷司空。開元初，累為州刺史。時寧、申、岐、薛王同為刺史，皆擇僚首持綱紀。守禮惟弋獵酣樂，不領事，故源乾曜、袁嘉祚、潘好禮皆為邠府長史、州佐，督檢之。後還諸王京師，守禮以外支為王，不甚才而多寵嬖，子六十餘人，無可稱者。常負息錢數百萬。或勸少治居產，守禮曰：「豈天子兄無葬者邪？」諸王每白上以為歡。岐王嘗奏守禮知雨，殤帝問故，答曰：「臣無它，當天后時，太子被罪，臣幽宮中，歲被敕杖凡四三，累創痕膚，前雨則沈懣，霽則佳，以此知之。」因泣下，帝為惻然。薨，年七十，贈太尉。

子承宏、承寧、承寀可記者。承宏，爵廣武王，坐交非其人，貶房州別駕，還為宗正卿。廣德元年，吐蕃入京師，天子如陜，虜宰相馬重英立承宏為帝，以翰林學士於可封、霍瑰為宰相。賊退，詔放承宏於華州，死。承寧封嗣邠王。承寀，煌王，拜宗正卿，與仆固懷恩使回紇和親，即納其女為妃，封毘伽公主。薨，贈司空。唐制：嗣郡王加四品階，親王子服緋。開元中，張九齡奏：「寧、薛及邠王三子為王者賜紫，餘皆服緋，官不越六局郎，王府掾屬仍員外置。」後從帝至蜀者皆服紫。
## 據
*《新唐書》卷八十一
分類:唐列傳
巴勒斯坦

****，地踞咽喉，東據、沿岸，西濱之波，南達，北倚，或爲平疇千里，或爲山嶺蜿蜒；冬則雲靄霏霏，雨澤盈野，夏則炎陽炙烈，旱氣蒸騰。斯土居三洲交匯，通五洋津梁，商賈輻輳，宗教並興，跡布四方，名播九域。

元古之世，斯土文明肇始，有遺址，或逾萬年。考古所見，先民農耕漁獵，居處井然。歷代帝國，迭治斯方。時，始以「巴勒斯坦」聞，載諸典籍，傳於四裔。

中世以降，諸帝，、而至，歷主斯地。聖城，屢成逐鹿之場。後，人受委，攝理斯方，移民日眾，與民共居，齟齬漸深。

一九四七年十一月，議決分治地，猶太、阿拉伯各得一國，猶太得地約五成有七，阿拉伯得地約四成有三，列共治之地。猶太所據，非惟廣袤於，更兼濱海腴壤 。由是阿方不納其議，遂情勢轉劇，兵戈再起，疆界屢易，難民流離，哀鴻遍野。迄今和平未定，干戈不休，生民罹苦，世道艱虞。

## 引據

## 旁徵
*聯合國:巴勒斯坦問題

分類:亞洲地理志
日內瓦

**日內瓦**，瑞士西南重鎮也。西接法境，北倚汝拉，東望阿爾卑斯。環湖而建，山川靈秀，景物清嘉。

## 形勝
城踞日內瓦湖西畔，湖水澄澈，波光瀲灩。隆河穿城而過，其勢奔流。東望阿爾卑斯諸峰，積雪皚皚，聳入雲霄；北有汝拉山脈為屏，林木蔥鬱。氣候溫潤，冬無祁寒，夏無盛暑。惟北風時至，則寒意凜然。四時分明，物候有序。至其郵傳，南鄰法國薩瓦，北通瑞士沃州。

## 史略

上古凱爾特人阿拉布洛許部族所居。後為羅馬所據，設市而治。中古以降，主教與伯爵分掌其政，爭權不息。西曆十六世紀，加爾文至此，倡導新教，創立神權共和，日內瓦遂成宗教改革之都。

十八世紀末，一度為法所併。拿破崙敗後，旋復獨立，一八一五年入瑞士邦聯，為自治州。雖非京畿，然地位尊崇，聲名遠播。

## 政治
日內瓦萬邦交際，國際之結社，於斯雲集。聯合國歐洲本部設此，和平是圖，人權斯蘄；萬國紅十字會亦源於斯，救死扶傷，仁術是行。又有衛生、貿易諸會，皆立總部於此，實為治理全球之樞紐。

## 風物
工商繁盛，理財、貿易尤為興旺。鐘錶工藝甲於天下，所製之器，精巧絕倫，為世人所寶。民多操法語，習俗文雅。

文教昌明。有日內瓦大學，加爾文於西曆一五五九年所立，初為神學院，後廣納諸科，今則歐洲名府。城中博物之舘、藝術之所甚多，足以觀人文之盛。

分類:歐洲史
分類:瑞士史
酶

**酶**者，生物體內之觸媒也，善催化成之變，故又名生物之催化劑。其質多為蛋白，亦有核糖核酸之屬，則名之曰核酶。

酶行其功於催化，歷變而不自耗，與反應而不留。形微而功鉅，凡生物之所以存續，新陳之所以代謝，舉凡呼吸、消化、動靜、思慮，皆賴其斡旋，誠為生命之樞機也。

古者華夏亦有「酶」字，然本非此義，同形而已；字通「䊈」「媒」，酒母之謂也。今義之「酶」，則源自西文enzyme。拆字觀之，取「酉」以示其功始見於發酵，取「每」以諧其音。古人雖善用麴糵，以行釀造之事，然僅知其然，未識其所以然。迨質測之術昌明，學者窮理析微，始究知其為生化之根本。

酶之爲形，多由氨基酸連綴摺疊而成，其上自有竅穴，各司其能，是謂活性位點。其性專一，一酶僅應一物，猶鍵之於鎖，毫釐不爽。遇其所合，則反應之途豁然，其速其精，遠非凡俗觸媒可及。

其類甚繁，以其功用分之，有氧化還原、基團轉移、水解、裂解、異構、合成諸類。其用非獨在生靈之內，亦廣及百工之業。若釀酒、製酪、造紙、醫藥，乃至潔衣之劑，無不仰其功。今之學者研製觸媒，亦多有效其性者，以期能效其速、盡其利也。

## 據

分類:基礎之文
分類:化學
赤道

**赤道**者，坤輿之大環也。橫貫乾坤，周行於寰宇中軸，標緯度之零點。通三洲五洋，其所經之地，凡十四國，皆受其炙照之澤。

凡赤道之地，日影正中，晝夜均等，春秋無異，暑氣綿延。

分類:地理
雨林

**雨林**，坤輿熱帶常綠林地也，環赤道兩側，南至亞馬孫河之域，南美之腹地；西抵剛果盆地，非洲之深境；東逮蘇門答臘，亞洲之偏隅。雨澤充盈，歲水逾二千毫米，氣候溫煦，常年高濕，日光雖烈，而林冠蔽天，地面幽暗，光罕可及。

林木繁陰，層疊如帳。上層喬木，參天蔽日；中層灌木，枝葉交錯；下層蕨類、蘚苔，盤根錯節。藤蔓纏繞，氣根懸垂，花果異彩，四季不絕。物種多元，有昆蟲、鳥獸、爬行及水生之屬，品類繁浩，約容坤輿生靈之半。

雨林之壤甚貧，而養分蘊於草木。落葉腐植，化形易質，歸本還根，其間有機循環，相生不息。

夫雨林之益，非一端也。其吸穢氣而吐清風，調寒暑而正陰陽，蓋大地之肺腑焉；其潤泉涵澤，固壤止流；其安氣候，鎮炎涼，弭旱澇之災；其育萬物，盛產草木藥石，人賴其資，世受其惠。

奈何近世浮俗漸熾，人好利而忘本。刀斧四至，煙焰蔽空；牧場拓野，稼穡侵林；鑿山冶礦，通徑架橋，雨林之域，斲傷殆盡。物種失棲，元氣漸耗，氣候失序，災異頻仍。

是以保護之道，首在永繼，明物我之界，慎毋暴殄；當興教化以勸世人，設禁限以戒惡行，築禁區以固其地。然後天地有序，澤被後世矣。

分類:基礎之文
乞力馬扎羅山

乞力馬扎羅山，非洲極高之嶽也。坐坦桑尼亞北境，南接肯尼亞，橫亘赤道之南，其高凡五千八百九十五米，有雪頂皚然。

三峰並峙，其一曰基博，居於中央；其二曰曼文西，藏於西隅；其三曰希拉，蔓延東方。此三者，皆火山餘跡也。

山麓林深草密，虎豹穿行，猿猴跳躍；其上風寒初肅，草木漸稀，至巔，唯白雪寒風為伍。若有行者攀之，需歷五日。

分類:非洲地理志
分類:基礎之文
路易十四

**法王路易十四**，波旁王朝之君，稱「太陽王」，乃法蘭西帝號極隆者焉。父法王路易十三，母奧地利之安娜。享壽七十有七，在位七十二載。

年甫四而承神器。時國政未固，安娜王后監國，馬札林宰相理政。馬氏既殂，王親理萬機，權歸一體，政出一言，萬國朝使，莫不瞻仰。王秉君權神授之說，視己若天命所歸，不設宰相，廷政內外，皆決於其斷。

其於治道，權集中央，削藩鎮之重，罷貴胄之權。任官不問出身，唯以才德為選，吏治日明，朝綱悉整。於財政，設帳簿之則，清查國庫，繕稅制，勸工商，重貿易，勵製造，興運河道路，開礦煉鐵，殖民海外以廣財源，奠國富民強之基，法蘭西遂為歐陸之雄。

王尤重儀禮，建凡爾賽宮於巴黎市郊，宮城浩瀚，庭院深邃，金碧輝煌，雕欄玉砌，列國使臣，皆服於其門。廷制森嚴，禮儀隆盛，上下臣工，衣冠楚楚，端坐以俟旨意，君威赫赫，如日中天。又設皇家學院，敕諭文人，編纂辭章，修訂語法。或有士擅文藝者，皆登堂入室，屬詞翰、譜劇藝，受王寵遇。音樂繪畫，建築雕塑，各臻精美，流風餘韻，遠播諸邦。

其於兵事，屢興干戈。初與荷蘭爭市，後與神聖羅馬帝國、英西聯軍交鋒，實彰王志。亦重外務，通使四方，遣使至遠洋，列藩邦國，悉與通商，至於中華，與清交好。

至晚年，風華漸敝，國庫空乏，民生艱窘，王弗敢稍怠，仍親御大政，撫百官、觀民情、整法制，如昔日之勤。

及王崩，曾孫路易十五承統。
時區

**時區**者，齊一寰宇晷漏之法也。蓋地體圜鈞，轉旋不息，明晦代謝，故方土之時迥異。西曆十九稘，列國之使咸會於美都，共議表晷。乃定格林尼治子午線為初度，分坤輿為東西二十四區。區判十五度，時差一小時，時區之制，遂肇於是。

地毬周天三百六十度，歷二十四小時，故經度每踰十五，小時即移一。自初度而東，其時益先；自初度而西，其時益後。東西各十二區，周流不窮，是為環球時制。然各邦或緣政教之便，或因地理、民群、史事之殊，多通融建置，不泥成規。或有差及半小時者，或一國判為數區者。如俄國幅員遼闊，區畫綦繁；印度則統以五小時三十分為率。

又立經度一百八十之處為更日之界，以定一晝夜之更始。凡越此線者，東行則退一日，西行則進一日。今世梯航交至，流布日繁，乃定協調世界時以為權衡。凡百電信、航海、格致諸緒，莫不奉為圭臬。
克婁巴特拉七世

**克婁巴特拉七世**，埃及托勒密王朝末君也。祖托勒密一世，昔亞歷山大將，隨征入埃，承襲帝業，自前三世紀開國，歷世綿延，凡數百載，迨克氏而絕焉。

生於政局晏起之世，其父托勒密十二，喜聲律，民譏其吹笛為娛，治失綱紀，軍政俱疲。洎王崩，與弟托勒密十三共理朝政。兄妹異志，爭權益烈，克氏一度為逐，遠走他邦。會凱撒東征，克氏潛返故都，得凱撒青睞，遂復奪王權。稍後弟殞，遂與幼弟托勒密十四共署王號，然權實歸一，朝政悉出其手。

居位之初，雖四方多事，意在中興，修學院以育英才，整稅制以均民力，整書館，集典籍，以播文風；復勸農桑，勞政親民，庶務畢張。克氏亦負智名，辭令清辯，進退得宜，內外事宜，罔不妥貼。然時局已殘，羅馬勢盛，雄視四海，漸以埃及為域，壓境日甚。

克氏觀勢而權衡，遂與羅馬權貴結好。初與凱撒同謀，意在藉其威以固邦國。然凱撒卒於陰謀，克氏轉與安東尼聯袂，交往益密。安東尼居高位，嘗與屋大維爭為繼者，兩雄並立，勢難兩全。克氏與安東尼聯抗屋大維，兵至亞克興，鏖戰一日，終兵敗如山倒。安東尼感勢去，懷憤自裁，克氏亦歿於宮中。

分類:古埃及史
分類:基礎之文
國立陽明交通大學

**國立陽明交通大學**，略稱陽明交大，在新竹市東區及臺北市北投區，高等學府也。

## 史
一一〇年由國立陽明大學及國立交通大學併。

## 校區
今有校區八，曰光復，曰陽明，曰博愛，曰六家，曰歸仁，曰北門，曰蘭陽，曰高雄。

## 學院
學院凡十九，曰人文藝術與社會學，曰工學，曰工程生物科學，曰牙醫，曰生命科學，曰生物醫學暨工程學，曰光電，曰科技法律學，曰客家文化學，曰理學，曰產業創新研究，曰國際半導體產業，曰智慧科學暨綠能，曰電機學，曰資訊學，曰管理學，曰醫學，曰藥物科學，曰護理學。別設博雅書苑。

## 附屬中學
一一四年國立竹北高級中學改隸國立陽明交通大學，為國立陽明交通大學附屬竹北高級中等學校。

## 附設醫院
一一〇年國立陽明大學附設醫院更名國立陽明交通大學附設醫院。

## 它典

* 國立陽明交通大學

分類:臺灣省大專院校
士林驛

縮圖|士林驛
**士林驛**者，台北捷運淡水信義路(淡水路)之候也，地處台灣台北市士林區，亦蓋為與未成環狀路北環之交會所也。

分類:淡水信義路
神州學人

縮圖
**《神州學人》**，肇創於西曆一九八七年，隸中華人民共和國教育部轄制。其刊也，承命於廟堂，發聲於寰宇，專司海外遊學之士與鴻儒碩彥之務。凡九州新政、庠序更革、邦國需賢之訊，必藉此為驛傳，通達四海，俾負笈者知朝堂之向。復載寰球學林動靜、異邦治學之規、歸國服務之制，以資參酌。至若學人攻堅之績、研精之得、報效之志，亦錄而彰之，用昭風教。初以楮墨行世，今則網刊並立，融通新舊之媒。斯刊也，不涉褒貶，惟務實錄，為聯綴神州赤子之紐樞，垂三十餘載未易其旨。蓋欲使天下學人，雖處江湖之遠，無失廟堂之音耳。
分類:中華人民共和國藝文
中和高中驛

**中和高中驛**，臺北捷運萬大中和樹林路之候也，地處臺灣新北市中和區，此處之地名乃「四十張」。

分類:萬大中和樹林路
陳璧君

**陳璧君**，字**冰如**，其先居廣東，徙檳島。清光緒十七年十一月五日，生於喬治城。

## 生平
璧君本檳城僑商耕基女，汪兆銘為革命黨人，卅三年走檳城，與璧君結，歡甚，始相侍。明年，璧君往新加坡，詣孫文，由是投效革命。璧君自入黨，多以家貲賚之，好辦報，抗言排滿，刺殺清室王公頗與焉。宣統二年，黨人刺攝政王謀洩，捕兆銘下獄，璧君亟往來南北，援黨人力救之。三年，兆銘方宥釋出獄，知璧君營救誠意，益昵愛。民國初，大婚，尋偕兆銘赴法國遊學，迨六年還，參預上海黨務。及孫文蒞北京晤商國是，病作，竟至彌留，命兆銘承述遺囑，璧君乃與文妻慶齡入侍疾，文卒，還廣州。國民政府立，璧君累擢國民黨中央監察委員、婦女部委員、全國經濟委員會委員。

時兆銘與同列蔣中正屢不協，齟齬難合，而中正握兵柄，勢尤張。璧君性果急，敢言善斷，兆銘論事多順承其意。東北戰事起，乃勸兆銘曰：「黨爭日熾，致中外時局大壞，必欲改之，夫君且相忍為國也。」兆銘嘉許之，遣左右接晤中正，謀和好。廿一年，兆銘入朝，代孫科組閣除行政院長，璧君歷中央政治委員會委員。廿四年十一月，兆銘與中央全會訖，遽遇鎗彈襲，創甚，遂乞休。逾年，攜璧君出洋療養，三月，抵德國。廿六年初，與兆銘等同歸，還京。中日釁啟，戰歲餘，日軍連陷平津、上海、南京、廣州、武漢諸要津，國民政府遷都重慶。是時，兆銘主和計，璧君及兆銘親信陳公博、周佛海、褚民誼輩羣然附和。廿七年，從兆銘等出奔河內；十二月，電致國府中正等，請解兵，與日本通款。未幾，兆銘抵上海將自立，國人危駭，中正旋集議除兆銘、璧君等黨籍，並命嚴緝之。

廿九年三月，兆銘自立政府於南京，股肱心膂皆進用，授璧君中央監察委員、中政會指定委員，領廣東省政務指導員。兆銘既主和，一意厚結日人，曲從之，軍國事俱奉日當局甚謹；海內聞之，軍民即視兆銘如寇讎也。越四年，兆銘卒名古屋，柩還，十一月，葬南京梅花山。兆銘卒，璧君大慟，每思之不已，其舊侶公博、佛海輩由是亦怏怏，政府人心失望，幾沮潰。卅四年八月，日皇詔終戰，訊聞，公博等徑裁撤政府。是月，重慶國府遣軍統緝璧君，械系治罪。會江蘇高等法院公審，論璧君款日、資敵諸狀，鞫實；卅五年，命繫璧君蘇州獄，禁錮。卅八年，轉上海提籃橋獄。幽十年，寢疾，六月十七日，璧君卒於監所，年六十七。

## 子女

民國元年，璧君下嫁兆銘，孕二子三女。

## 引據

分類:中華民國列傳
鞹書

**鞹書**者，製冊之材也。取羔犢之畜皮，漬以灰，劁其毫，複礪浮石為粉，撫而柔之，遂成佳牘。後聯革為冊，謂之抄本；綴輯成帙，乃傳典冊。泰西自中世以降，東紙未入之時，咸賴斯以載文。
## 辨名
俗譯**羊皮紙**。
分類:紙
恆河

**恆河**，古稱恆伽河，南亞巨川。源出喜馬拉雅，流域廣袤，自北而南，貫天竺，西接尼泊爾，東出孟加拉，延二千五百餘公里，沿岸平疇沃野，江湖交錯。

恆河之水，養千萬生民，灌溉田畝，稻麥繁盛，棉麻披秀。民以水為命，田以水為資，其功殊可稱盛。古來王朝，多倚河為基；沿岸諸城，皆因河而興。
丟勒

**丟勒**，德意志人，名阿爾布雷特。少承家學，早擅丹青之藝，年方十三，即以銀尖筆繪自像，神情逼肖，筆法精湛，開泰西自繪者先河。遍遊歐陸，納義大利文藝復興新技，闢德意志畫壇新境。

其藝兼擅油畫、素描，尤工版畫，木刻銅版皆臻化境，又旁通幾何、數學、天文等，素有「北方達文西」之譽。

分類:德國史
分類:基礎之文
伊莉莎白一世

**伊莉莎白一世**，英格蘭及愛爾蘭女君也。西曆一五三三年九月七日，誕於格林尼治。父為亨利八世，母為博林安妮，乃都鐸宗室之裔。

幼時多艱，母以罪見誅，然天資穎異，博涉群籍，人多敬之。一五五八年，姊瑪麗一世薨，伊莉莎白嗣之。

初繼大統，國事蜩螗。教派相爭，府庫空虛，且有法、西二國環伺。乃以安邦為務，確立國教，是為英吉利教會。雖奉新教之義，然儀軌多循舊章，於是不偏天主，未傾新教，中道以行，國內是彌。其治世雖有內憂外患，如北方之叛、愛爾蘭之亂、與西班牙之海戰，然憑其權術，穩定政局四十餘載，商貿日盛，國威遠播，史稱「伊莉莎白治世」。

終身未婚，世稱「童貞女王」。唯恩威並施，善調群臣，巧馭議會，而王權不墜。一五八八年，破西班牙無敵艦隊；於是海上霸權，爲之奠定，後日拓殖，嚆矢在焉。

王雅好文藝，其朝名士輩出，莎士比亞、斯賓塞、馬羅等，文豪巨擘，皆出於此時，英倫文學遂臻於盛。

一六〇三年三月二十四日，薨於里奇蒙宮，壽六十有九。生前無嗣，遂以蘇格蘭王詹姆士六世為繼，是為英王詹姆士一世。於是英蘇二邦，合諸一君。都鐸一朝，於斯而終；斯圖亞特，焉乃爲興。

分類:英國史
江西農業大學

**江西農業大學**者，華夏之大學也。所踞之地，古之洪州，今南昌也，依梅嶺之麓，環抱山川，林壑幽深，氣象萬千。大學以農為本，兼擅工、理、經、管、文、法、教育、藝術諸學，設博士、碩士、學士諸階。

## 校史

溯其源也，則清光緒三十一年，初名**江西實業學堂**，實為江西農學之先聲。歲月更迭，校名數易，曾亦爲**江西高等農業學堂**。至獨立之建制，肇於**國立中正大學農學院**，民國二十九年所創設。鼎革之後，中正大學易名南昌大學，農學院亦隨之。公元一九五二年，天下院校調整，乃以南昌大學農學院為主體，兼併他校之農科，獨立而成**江西農學院**。一九六九年，遷址於南昌東郊之芙蓉山麓。越明年，更名為**江西共產主義勞動大學總校**。迨一九八〇年，撥亂反正，復定名江西農業大學，沿用至今。

## 號

校訓曰「團結、勤奮、求實、創新」，以「立德樹人，興農報國」為己任。

分類:中華人民共和國大學
自然

**自然**者，天地萬象也。蓋山嶽川瀆，草木蟲魚，風霆雨露，日月星辰，週行有秩，咸法自然之道。

太初混沌，宇宙未分，窈冥寂寥，無光聲形質之別。諸如此者，不知幾世幾年。迨夫霹靂驟起，乾坤震裂，天地生於一點，星雲旋舞，銀河肇形，四象列張，八紘定基。

坤輿初定，火氣熾盛。地殼未固，嶠嶽未峻。熔巖噴薄，熾煙翳空，而令水氣蒸騰，雲雨始降。逮夫火勢漸斂，巖脈凝堅，岡巒嶙峋而顯，瀛洲浩然而聚。

久之，水火既濟，陰陽交感。元始之精，氨基之質，潛化於微，兆形於幽。及微形之兆，歷斯億年，天擇之理，遷化靡息。寒暑遞嬗，冰期交替，遂有鱗介翔泳於滄淵，羽族颺舉於穹昊，毛群奔走於林野，卉木蕃滋於原隰，萬類孳育，各得其所。

至若人類之興，始於智啟。斲石爲器，揉木爲耜，築室以居，鑿井以飲。仰觀天象而知時節，俯察地理而定居處，制語文，明禮數，由是而有士有農，有工有商，教化漸興，世代相承，漸能窮微索隱，格致萬殊，贊天地之化育，會萬物於同途。

昔者《內經》闡陰陽，五行演其生剋；《要術》載時令，應節而作，得天者昌。神農嘗草辨性，黃帝制曆推元，伏羲畫卦通神，女媧煉石補天，皆法自然之則。孔子登東山而小魯，登泰山而小天下，感自然之壯，發仁政之志。淵明歸耕南畝，詠菊賞月，友於自然，足見清逸之趣。

迨至近代，格致日昌，西學東漸，補先賢之所未逮：牛頓觀林檎墜地，曉萬有引力；達文遊坤輿萬部，創天演之論。華夏之士，亦不相讓：竺可楨研氣象之變，李四光探地質之奧，術業精密，前人似未可及，然先賢以心契之，今人以器測之，道殊而志同，皆欲窮理以致知。

今夫自然者，非止山河表裏之形，亦陰陽消長之機，萬類化生之紐也。若察其道，則能通天地之變，明萬物之情，以致治世之功。是故聖人法天象而制禮樂，應地勢而定制度，觀物理而興格致，皆本自然而達至理焉。
大罷免

民國百一十四年，臺灣興**大罷免**，或曰**大罷免潮**。此乃民眾群起之舉，意在罷黜民選官吏。自中央及地方，事涉官數十人，國民、民進、民眾三黨，亦受波及。其規模之廣，為臺灣歷來罷黜之最。

分類:民國臺灣紀事
集選區

**集選區**者，新加坡一選制也，亦屬選區之一類也。按此制，以若干人成一隊，方可競選國會議士。設此制之由，乃為保少族議士存於國會，因其規之：凡競此類選區之席者，其隊中須有一人為馬來、印度等少族之輩。
分類:新加坡史
小西行長

**小西行長**，日本肥後人也，小西其氏，行長其名。

父名隆佐，以販鹽為業，家資殷實。行長少穎異，性沈毅，貌儒雅，音柔和，然胸有韜略，志不在此。年弱冠，隨父販於京畿，見亂世群雄逐鹿，兵戈四起，嘆曰：「商賈雖利，終非立世之道也。」遂棄販業，習儒佛之學。

後附羽柴秀吉，時秀吉方起於織田麾下，行長以才見擢，屢獻奇策，秀吉嘉之，曰：「汝雖出商賈，然有將才。」遂授肥後半國，封為大名。行長通西語，與南蠻往來頻密，得其火器與天主之道，軍中多受裨益。每與傳教士語，旁人莫能解，秀吉亦異之。

太閤秀吉征朝鮮，欲假道以窺中華。行長奉命為先鋒，統一軍渡海。其治軍嚴整，善用兵，初戰破釜山、東萊，其用兵之道，多以詭制勝，夜襲、伏兵、火攻，無不可用。鮮人畏之，呼「西將軍」，威震三韓。又乘勝追擊，屢戰皆捷，連陷平壤、開城，旬日之間，兵臨王京。朝鮮國王播遷，欲渡江內附。

行長素信天主，不祭神佛，士卒多怨之。或曰：「主將不祀，恐軍神不佑。」然行長曰：「天主昭然，鬼神弗可逮也。」行長與加藤清正素不相協，清正剛猛，行長謀深，爭功屢起。

朝鮮久戰，糧道艱難，平壤之役，行長力戰李如松，不敵敗走，亡者或有萬餘。行長深知，縱舉日本國力，猶不足以抗中華。故其後戰事，多為媾和而謀，與明虛與委蛇，互通款曲，意在延以時日，以期轉機。

行長屢奏秀吉，請班師，秀吉怒而不許。一日，行長入奏曰：「朝鮮地遠，民疲兵困，若不班師，恐生變。」太閤拍案曰：「懦也！吾志在征明，豈可止於此？」行長俯首曰：「臣非懦，惟憂國力不繼耳。」太閤默然，久之曰：「汝實忠矣。」

及太閤薨，政歸五大老，終不可續戰，遂籌密退而歸。行長率水軍援日師，行方朝鮮露梁海，突遭陳璘、李舜臣合圍，大敗。行長見勢不妙，乘小舟脫逃，棄眾而歸。

行長與石田三成親善，共謀奪權。三成雅重行長之智，每議軍事，必先諮之。關原之役，西軍起兵，行長統肥後兵三千，與宇喜多秀家、島津義弘等合軍，屯於近江。時東軍德川家康自江戶起兵，勢不可擋。

行長與三成議曰：「家康狡猾，何以制之？」三成曰：「可遣島津襲其後。」行長曰：「島津好戰，恐不聽命。」三成無言。戰方酣，小早川秀秋倒戈，西軍敗績，行長力戰不退，遂被執。

家康素惡之，召而問曰：「汝奉夷狄邪說，棄祖宗之訓，何以自解？」行長對曰：「天主者，萬物之主。行長非背道也，雖死，志難移。」家康哂曰：「然汝非我之所能容也。」遂命斬於京都。臨刑，行長誦經不輟，神色自若，人皆嘆惋。
雫石町

縮圖|黃域爲雫石町所在
縮圖|150x150像素|町旗
縮圖|100x100像素|町章
**雫石町**屬日本岩手縣岩手郡也。在縣西。其東有小岩井農場。亦有湯。

## 所在
東臨瀧澤市、盛岡市、紫波郡矢巾町、紫波郡紫波町，南接和賀郡西和賀町、花卷市，西靠秋田縣仙北市，北伴八幡平市。

## 沿革
昭和十五年，雫石村爲岩手郡雫石町。卅年，雫石町、御所村、御明神村、西山村，而爲雫石町。而雫石町之一部爲盛岡市。

## 據


## 它典

* 雫石町政府

分類:東北地方區劃
果洛藏族自治州

縮圖|果洛藏族自治州行政區劃圖
**果洛**，在青海南東，北抵海西蒙古族藏族自治州、海南藏族自治州。南抵四川省。

## 沿革
一九五三年，青海省果洛直屬區，遷昇爲果洛藏族自治州。

## 它典

* 果洛藏族自治州政府 

分類:青海省區劃
有生之年，欣喜相逢

《**有生之年，欣喜相逢**》，小說，日人著。初以令和三年，上梓於。令和五年四月十九，改爲漫畫；筆，刻之。令和六年六月廿七，攝爲影戲，永瀨廉主演，公諸網飛。其事略曰：有庠生，心疾纏身，命不久矣。偶遇同窗，亦身負沉痾。二人相知相惜，共度殘年；哀婉情緣，於斯而譜。

分類:令和小說
分類:令和漫畫
分類:令和影戲
裏海

**裏海**，鹽瀦也。東界中亞大漠，西連東歐巨嶺，南北延袤，逾千里之遙；東西橫亘，有百里之廣。浩浩湯湯，狀若滄溟。雖曰「海」，非通四瀆，無達於洋，故實爲池也。湖水富鹽，濃於川流，淡乎滄海。

水之所自，悉出伏爾加、烏拉爾、庫拉三川，又以伏爾加爲大宗，水勢浩然，若江漢之奔流。池水升降，隨時而應，春融則漲，秋涸則落，蓋因雪融雨集，氣候遞嬗之故也。其地北濘而南深，北岸多淤泥，水淺而易涉；南岸則深不可測，或達千尺之下，舟行其間，若浮於青冥。

池中物類，尤以鱘著。鱘者，古魚也，子可製醬，其重如金。另有鯡魚、蝦蟹之屬，皆適鹹滷而生。湖畔多葦，春秋之際，萬鳥翔集，蔚爲奇觀。
死海

**死海**者，鹽沼也，踞亞細亞西極，東面約旦，西界巴勒斯坦，南北綿亙，東西狹促，形似長帶。其地陷於海平之下，爲四海至低，上無川流可出，下無潮汐能應，色黯如鉛，息沉若霾，故曰「死」。

海中鹽濃，濃於常海百倍，舟楫不能行，魚鱗不敢棲，草木不生，飛禽不集。人入其水，則浮於表，蓋水之比重過常也。其鹽結於岸，白若霜雪，堅如玉石，可採而用，利濟黎庶。又有黑泥，潛藏水底，膏潤肌膚，療疾祛病，遠近之人，咸來沐浴，以求安泰。

先者，死海千載如斯，萬世不移。然天道有常，地勢遷變，死海之水，日漸消耗，湖岸退縮，鹽田裸露，世人憂其將亡。遂築堤以護，引諸水下注，欲延其命脈，然天工難敵，人力不逮，未可知其成否。

其境多巖穴，峭壁嶙峋。昔者牧人偶入一洞，得卷帙數軸，字跡猶存，千年不朽，曰「死海古卷」，記聖人之言，述先民之志，爲世所珍。

分類:亞洲地理志
分類:基礎之文
愛琴海

**愛琴海**者，西洋之巨浸也。東濱小亞細亞，西毗歐陸，南抵克里特。海中島嶼，星羅棋布，或細若浮珠，或鴻如沉璧。

愛琴之名，或曰出於埃勞斯王子。其父尋子不獲，投水而亡，遂以名海，以誌哀思。然覯其景致，不諳哀愁，但見壯美。春夏之交，海風徐來，花木扶疏，島礁如畫，海天一色，舟帆點點。

昔希臘城邦，皆依海而立，因海而興。築城於岸，通商於舟，雅典之智，斯巴之武，皆得海利以昌。舟楫往來，貨物交錯，文風流播，海洋文明，即肇於斯。漁獵之利，貿易之便，征伐之勢，無不繫於海；哲思之光，藝術之華，建築之巧，詩歌之韻，皆由是而發。

## 據


分類:地中海地理志
東語入門

《**東語入門**》，凡二卷，陳天麒編，清季華人習東語而作。

分門輯錄，有天文、時令、地理、郡國、服飾、草木之屬，條理分明。

其法，於漢字之下，右附漢字以諧其音，左注東瀛之假名，以便誦習。如「橋」字，右附「哈希」二字，左注片假名「ハシ」，覽者一望可知其音義。
## 館藏
東京都立圖書館藏光緒乙未孟夏石印本一冊。
## 翻刻
後世有影印本，曰《東語入門－本文與索引－》，收入《國語資料叢刊》，汲古書院行世。
## 據

分類:書籍
甲骨文

**甲骨文**，亦作**契文**，殷季遺書也。多鐫於龜板牛胛，故今人因材而名曰「甲骨文」。蓋上古之民，敬天畏神，事無巨細，必卜筮而後決。卜者鑽灼骨而視其文，以定吉凶，復刻辭於骨，記所問所兆。辭簡而意深，文古而理奧，或爲漢字之源。

清季之末，有士王懿榮偶得之，識其異焉。羅振玉、王國維繼而究之，甲骨之學始成。學者考文析義，通音辨形，乃見商人姓氏、官職、地名、歲時、犧牲、天象、疾病、夢兆，備載於斯焉。甲骨之辭，亦爲信史之基。所載上古之事，補《尚書》之闕，證《史記》之疑。

## 據

分類:語文
分類:夏商書
影戲 某月某日，一女為區長

《**影戲 某月某日，一女為區長**》，影戲也，溝口真希子導演。按其事，謂有一女，曰岸本聰子，于東京都杉並區，舉區長。令和六年正月二日公映。

分類:令和影戲
東語完璧

《**東語完璧**》一書，新智社編輯局所纂，上海新智社刊行。書中凡例末署款云「大清光緒二十九年四月」，據此可知，其初刊當在清光緒二十九年，歲次癸卯。後於明治三十八、三十九年再梓，易名曰《實用東語完璧，一名日語自得》。

## 館藏

初刊本與明治三十八年本，藏於東瀛關西大學藏書樓；三十九年本，則有書影存於國會圖書館。

三版卷首，皆有前清全權公使矢野文雄題辭「登高自畀」四字，署名「龍溪」，用印三方。惟其位次稍異：初刊本，題辭在社之雙龍圖記後；再版本則移諸卷首。又，初刊本序前，附彩繪「日本富士山之圖」一葉，再梓時則削之。至於序、凡例，三版皆同，未嘗更易也。

## 據
瑯琊榜 (小說)

《**琅琊榜**》，小說也，海宴所著。其事託於南朝蕭梁之世，初行於網絡。時人譽之曰「中華之《基督山恩仇記》」。後亦翻攝為劇，名與書同。

## 據

分類:書籍
人工智能

**人工智能**者，人爲機械，而賦之以靈慧也。初，人以算理造器，使代繁務。年歲既久，技術日新，漸具思象，能觀形識義，推理斷事，幾同人智。西元一九五六年，群賢會於達特茅斯，始定其名，曰「人工智能」，以別乎天生之慧也。

夫此機智者，非稟於天。有算而無情，有法而無欲。電力爲骨，定式爲魂，與數爲脈，網路爲經。其運也，迅若雷霆；其憶也，浩如煙海；其習也，日異月新。往者，僅能計數、通譯、辨圖；乃後，則能賦詩、度曲、丹青、清談，殆與真人無異。

當世以來，此術遍行宇內。醫師用之以診疾，商賈用之以理財，兵家用之以演陣，學者用之以格致。其用之廣，未之有也；其化之深，未可限量也。

分類:人工智能
朱迪絲·施克萊

**朱迪絲·施克萊**（Judith N. Shklar），生於一九二九年，拉脫維亞裔美籍政治哲學巨擘。幼逢戰亂，流離北美。後入哈佛大學，潛心治學，終膺約翰·考爾斯講座教授之席，開女性獲此殊榮之先河。

其學承蒙田、孟德斯鳩、盧梭一脈，復融當代洞見。力主「懼怕的自由主義」（Liberalism of Fear），以避殘酷為首要公義，視節制權力、護持法治為自由根基。剖析虛偽、忠誠、不公諸念，鞭辟入裏。復著《守法主義》力辯法律之限，警世人勿盲信其萬能。

施氏以歷史透視政治，以懷疑審視意識形態，獨闢蹊徑，不囿於流俗。其思深邃警策，於二十世紀政治哲學獨樹一幟，影響廣遠。歿於一九九二年，坎布里奇。
分類:美國列傳
法蘭克福學派

縮圖
**法蘭克福學派**，肇始於一九二三年德國法蘭克福社會研究所。初由霍克海默主理，阿多諾、馬爾庫塞、本雅明等繼之，為二十世紀歐陸批判理論重鎮。

其學融馬克思主義、精神分析、哲學於一爐，創「批判理論」之名，力圖剖析當代社會之痼疾。聚焦資本主義、權威人格、文化工業諸端，力陳工具理性之宰制、大眾文化之異化。尤以《啟蒙辯證法》警醒世人，謂理性若淪為純然支配之具，則啟蒙或反噬自身。

學派承繼者如哈伯瑪斯，倡溝通理性以匡其弊。其說深刻批判現代性，於社會哲學、文化研究諸域影響至鉅，縱歷二戰流徙，薪火不絕，終成當代思想史之重鎮。
分類:德國藝文
布達佩斯學派

**布達佩斯學派**，肇興於二十世紀中葉匈牙利。初為哲學家盧卡奇門下俊彥所聚，赫勒、費赫爾、馬爾庫什、瓦伊達為其翹楚。

此派承西方馬克思主義之緒，復納現象學、社會學之思，另闢批判理論新徑。聚焦現代性、日常生活之剖析，力探文化、倫理、價值諸域之變革。赫勒倡「日常生活批判」，欲解構異化之常規，復歸人性豐盈；諸子共論「激進哲學」，期以民主社會主義匡時弊。

六、七十年代，學派屢遭政治壓制，諸賢多流徙英美。然其學愈精，於現代性悖論、文化理論、政治哲學諸域續有深究，思想獨樹一幟，影響廣被歐美學界。
分類:匈牙利史
分類:匈牙利人民共和書
托克維爾

縮圖|托克維爾像
**托克維爾**者，法蘭西貴胄也。先世為諾曼底望族，遂以邑為氏。父諱埃爾韋，掌刑獄。母出於羅山波氏。少時博覽經史，尤精律法。年廿，遊於新洲美利堅，觀其民情國體，歸而著《論美國之民主》，天下震動。

當是時，法蘭西大亂初定，王綱解紐。托氏歎曰：「民主之勢，若江河之就下，雖有智勇弗能禦也。然水可載舟亦可覆舟，當思所以導之。」乃著《舊制度與大革命》一書，剖陳百年得失，其言曰：「暴政非必刑戮也，削民志、奪民權、使萬姓如嬰兒待哺，是謂柔虐。」

後入議院，掌外務。嘗諫於朝：「擴疆土則損道義，殖北非將貽禍根。」時人莫之聽。及見民心思變，復歎曰：「革命非起於困頓，乃生於冀望。禁錮既久，寸隙之光亦成燎原之火。」

西元一八五九年，卒於坎城，年五十有四。遺稿《追思錄》未竟。
分類:法蘭西第一共和國列傳
羅伯特·達爾

縮圖|達爾授業像
**羅伯特·達爾**，美利堅康涅狄格人也。西曆一九一五年，歲次乙卯，生於愛荷華。其先祖自歐羅巴徙美，父業商賈，母嫻詩禮。達爾少時敏慧，覽羣籍如沃壤吮露，尤好察人世權柄之變。年十九，入華盛頓大學，攻政理，後遊於耶魯，竟其業，授博士，遂專治民主之學，終成一代巨擘。

達爾上稽雅典城邦，下考近世代議之制，乃立「多元政體」之說。論曰：「夫權者，非獨鍾於廟堂，實散在萬民。若商會行規、報章清議、匠作行會、庠序論辯，皆所以成制衡之勢也。」嘗著《民主及其批評者》，析論五要：一曰在位者必應民之所求；二曰政見可相競馳無礙；三曰選舉務秉至公；四曰萬民悉皆得預國是；五曰異見必有容處。又立「多元政體」之名，以度列國民主之淺深，有如明鏡高懸，良窳自見。

達爾深憂民主之名為世所濫用，嘗諭其門生曰：「今世稱民主者眾，然實寡頭假民旗、財閥竊國柄者，此猶狐之假虎威耳。」著《論民主》一編，力陳二弊：一曰有選舉而無制衡，是猶設堤閘而難防潰洪；二曰富室善操輿論，而寒門遂失其聲。乃援數術以證之曰：大國之政，必仰代議，然代議之士，易為權勢所制，故當廣開言路，使農工醫匠之言，皆得上達。

其學術源流，上承亞里士多德政體之辨，下採孟德斯鳩分權之思。其論平等也，謂「政本若為豪門所私，則民主猶沙上之塔」，此與墨子「兼愛交利」之旨，若合符節；其倡多元制衡，又與荀卿「無分則爭」之說，暗相契合。然達爾不泥於古，嘗言：「雅典萬民會，今難復行；電子議政臺，可補闕遺。」真通變之士也。

達爾治學七十載，著作等身，皓首未嘗釋卷。年臻耄耋，猶修定《論政治平等》，剖陳愈精。綜其生平之功有三：一則破民主之迷信，證理想國之虛妄；二則立實證之圭臬，開比較政治之新徑；三則創權力散點圖之法，俾隱微之操控無所遁形。西曆二〇一四年，歿於紐黑文，享壽九十有九。門人輯其遺教，尊為「現代民主之宗」。
分類:美國列傳
漢娜·鄂蘭

縮圖|200px|鄂蘭像
**漢娜·鄂蘭**，或譯其姓**阿倫特**，德意志漢諾威人也。生於西曆一九〇六年。世為猶太望族。父保羅早歿，母瑪莎通達文墨，教導甚篤。鄂蘭少慧，及長，游學馬堡，師事海德格爾，繼往海德堡，受業於雅斯貝爾斯，獲哲學博士銜。

鄂蘭之學，初探存在之奧，後遭逢時變，遂轉研政治之學。納粹既興，排斥異族，鄂蘭避禍巴黎，助猶太兒童遷居巴勒斯坦。一九四一年，渡海亡命美國，寓居紐約。由是著書立說，歷任芝加哥大學、社會研究新學院教席，聲名日以此顯，世稱「黑暗時代之明燈」。

其學貫通古今，尤以此三書傳世：

一曰《極權主義之源》。書分三卷：首論排猶，次論霸術，終論極權。鄂蘭以為，極權非舊式之暴政，乃亙古未有之政體。其特徵，在以恐怖為常法，以意理為羅網；廢替法律，盡成具文；散殊人心，各如遊塵；至毀棄生民之自性，若行屍而走肉云。

二曰《論人之爲人》。鄂蘭法古希臘之義，權分人世舉動為三：曰勞動，謂維持肉身生計之勞，與獸無異；曰工作，謂製作器物以建世界；曰行動，謂投身公務，言說辯難於眾人，彰顯自繇與獨特。鄂蘭深憂當世之民羣，重勞動而輕行動，遂致公域之萎縮。

三曰《艾克曼在耶路撒冷》。一九六一年，納粹高官艾克曼受審於耶路撒冷，鄂蘭往觀之。見艾克曼非大奸大惡之徒，實乃唯命是從、雖勤職務而不知思考者也。遂倡「庸惡」之說，謂夫惡未必皆源於險惡之動機，常生於思想之匱乏與判斷之喪失。此論一出，輿論譁然，爭議不已。

晚年，致力《心智生命》之撰述，擬分論「思維」「意志」「判斷」三能。惜「判斷」篇未就，而遽歸道山，時一九七五年，享壽六十有九。

鄂蘭之學，貫通哲政，融現象學於史鑑，獨闢蹊徑，重實踐，貴多元，以此針砭時弊。
## 據

分類:美國列傳
埃莉諾·奧斯特羅姆

縮圖|200px|奧氏像
**埃莉諾·奧斯特羅姆**，舊姓**阿萬**，美利堅加州洛杉磯人也，西曆一千九百三十三年生。父阿德里安，工於舞臺佈景。母利亞，善樂律。

少長於大蕭條後，家貧，居富人區，猶寒門對朱戶，以此知世態之不均。及長，入加州大學洛杉磯分校，習政治學。初欲治富國策，以無算學根底見黜，遂專攻政治，兼修博弈之術。年三十，與文森特·奧斯特羅姆結婚，伉儷情篤，共治學問。文森特獲聘於印第安納大學，埃莉諾從之，初任教席，以女子身雖才高而位卑，然其志不墜，與夫創立學社，研習治理、政策，聚賢納才，數十載耕耘不輟。

時學界盛行加勒特·哈丁「公地悲劇」之說，謂凡無主之公地，牧人必競牧以圖私利，卒致草木荒疏，地力枯竭；欲救之者，非歸私有即歸官營，別無他途。奧氏疑之，曰：「民非愚氓，何待官府鞭策而後動？」遂博覽載籍，考校古今，綜覈瑞士高山之牧場、日本村落之公林、西邦韋爾塔之灌，呂宋桑赫拉之漑、土國近海之漁場諸例。

奧氏以為，世間資源，有獨佔而排他者，私產也；有共享而難排他者，謂之公池之資源可也。凡公用之物，未必皆陷於悲劇。倘使用者能自立規約，亦可永續。遂著《公務之治道》，立「謀制之八則」：

# 疆界分明：定其地界，明其歸屬，不使外人濫入；
# 權責對等：取其利者任其勞，多得者多輸；
# 會合決策：凡受規約者，皆得議定規約；
# 循行監察：設有司以察奸宄，其人亦出於使用者之中；
# 分階懲戒：初犯薄懲，再犯加重，不教而誅謂之虐；
# 息爭有道：立調停之法，解里仁之訟，費省而效速；
# 結社自主：官府不廢私約，許民自治；
# 大小相攝：若事涉廣遠，則層層統攝，如大川納細流，各司其職。

奧氏之學，要在多樞之治理。謂治道非止「市場」與「官府」二端，民間自發之結社、規約，亦如星羅棋布，互為經緯。又以此推為「析演制度之綱」，曉人情、度利害、定賞罰，為後世治世之圭臬。晚年，究心於「人地相涵之網」，論自復之理，謂民有互助之德，則災變不能摧其生機。

二千零九年，瑞典皇家科學院頒以諾貝爾計學獎，嘉其能祛食貨之宿惑，而闢治理之玄奧。奧氏為史上女子獲此殊榮之第一人也。二千零一十二年，歿於布盧明頓，年七十八。

## 據

分類:美國列傳
雷蒙·阿隆

縮圖
**雷蒙·阿隆**者，法蘭西之巴黎人也。西曆一九〇五年生。少而穎悟，博聞彊記，長入巴黎高師，與薩特、尼桑諸子遊，一時俊彥也。沉靜好思，不尚虛談。嘗遊學德意志，目擊納粹之興，凜然知極權可畏，乃歸國立說，首揭《當代史哲》（Introduction à la Philosophie de l'Histoire），明言史無定命，運在人為，斥妄言通曉天道者猶巫覡也。曰：「知者，當知其所不知。」

時天下板蕩，烽煙四起。阿隆深研兵家要旨，尤重克勞塞維茨，著《戰和論》（Paix et Guerre entre les Nations）。曰：「兵者，政之續也，必以智馭力。」又謂核器之現，舉世若懸卵於累棋，稍有不慎，玉石俱焚。故主國君卿相，處羣雄角力之世，當如履薄冰，如臨深淵，慎謀能斷，務求避大戰而全生民。

當是時也，歐陸思潮激盪，左翼風盛，趨者若鶩。阿隆獨持冷眼，著《知識分子之鴉片》（L'Opium des Intellectuels），力陳其蔽。彼謂：「士之惑也，在輕信虛構之天國，妄詡掌握玄機。」析馬學而駁其妄，不為偶像所囿，守理性之明燈，使士林不淪於狂迷，求實而致是耳。

阿隆洞觀當世工業之國，著《工業社會十八講》（Dix-huit leçons sur la société industrielle）、《民主與極權》（Démocratie et Totalitarisme）諸書，條分縷析。彼於自由政體，雖知其弊，然為「不完美而可改良」之上選。

一九八三年歿。
分類:法蘭西第五共和國書
分類:法國列傳
卡爾·約阿希姆·弗里德里希

**卡爾·約阿希姆·弗里德里希**者，德意志之萊比錫人也。西曆一九〇一年生。少敏而好學，涉獵經史，尤精政術。及長，遊學英美，執教於哈佛、海德堡諸庠序，終成一代法政宗師。

當廿世紀中葉，歐陸鼎沸，極權之禍烈於桀紂。弗氏深研政體興衰，與布熱津斯基共著《極權獨裁與專制》（Totalitarian Dictatorship and Autocracy），剖世間未有之巨變。其析極權政體，立「六徵」之說：一曰名教一統，二曰黨同伐異，三曰羅織周納，四曰斧鉞專擅，五曰箝口燔書，六曰百業統御。此六者環環相扣，如天羅地網，使兆民盡成轂中蟻。

弗氏明辨權責之要，著《人與政體》（Man and His Government）、《權威之理》（Tradition and Authority）諸書，曰：「權者，責之輿也；責者，權之衡也。」彼時，學林惑於「克里斯瑪」領袖之說。弗氏獨揭其蔽，著《領袖崇拜通論》（Totalitarian Leadership）正之：「天命英主，乃黨機器所鑄偶像；萬民山呼，不過恐怖之幻象。」

執教五十載，門生遍寰宇。一九八四年歿。
分類:德國列傳
分類:美國列傳
羅伯斯比爾

**羅伯斯比爾**，名**馬克西米連**，法蘭西人。西元一七五八年五月六日，誕阿拉斯。其先世為訟師，居庇卡底，父弗朗索瓦，母雅克利娜，酒商女。羅氏方幼，雅克利娜卒，弗朗索瓦旋以妻喪出遊歷，竟不復歸。羅氏失怙恃，外祖亨利卡羅納而養之，育十餘年。

## 鵲起

羅氏姿容贏瘦，少孤，博學穎悟，年八歲，入阿拉斯學院。每讀書，目數行下，尤邃於文辭。院長杜佩嘗與人曰：「此兒有辯才，他日必為國器。」及壯，身長六尺餘，性端重，惟日以覽籍，沈靜不好遊蕩。目睛如金，膚白稀髭須，著鬄傅粉，綹綹不紊。徙巴黎，入路易大帝院學律令，與德穆蘭同窗，結甚歡。一七七五年，法王車駕幸巴黎，往巡城內，官民咸與觀。羅氏年少工屬文，雄於辯，因學院薦謁車駕，為誦禱詞，譽震一時。

羅氏善刀筆，亦能窺察輿情，一七八一年，畢業，為訟師。初，法王倦勤，怠於國政，專務冶金畋獵，奏疏均不省，朝綱日壞，諸王公大臣及教士各立門戶，恣肆行不法。羅氏理訟獄，即為百姓奔走謀其利，與同志論時弊，聞事不允當輒變色。時王后嬖幸勃利夫人、朗巴勒親王妃輩橫巴黎內外，窮治珠寶，擇首飾華服競相購之，左右欲求官者，皆以貲貨賄結勃利等；於是引貪鄙，植私黨，擠忠良，上下離心。及國帑匱虛，王宮每宴猶水陸饌饈畢陳，賭博嬉戲，侈縱無度，市價為之倍增，民怨而指摘，而法司弗能問也。羅氏悉心辯雪，志在匡救，嘗抗疏法官曰：「法者，國王與臣民共守也。今以爵祿而異刑，豈立國之本乎？」善類賴羅氏保全甚眾，由是令名藉甚，漸聞於郡縣，同知名士德穆蘭、丹東、馬拉等俱與遊。

及三級議會詔下，羅氏以庶民代表與焉，充議員。一七八九年五月，命集議於凡爾賽，僧侶、貴族咸班列其上，而羅氏偕所屬代表輒抗禮不拜，權貴為之嘩然。及廷議欲裁抑王室，去苛刻之政，上益怒。六月，詔飭禁議場出入，羅氏與同列巴伊、米拉波等率眾趨網球場立誓，舉巴伊為主席，乃誓之曰：「吾輩不得憲法，決不解散，違者天必譴之，謹誓。」聲震屋瓦，衛士皆動容。七月十四日，巴黎變起，丹東等率軍民千餘人攻巴士底獄，尋陷之。羅氏方抵外省講演，聞訊，遂馳還巴黎，應革命，更張不避權門，百姓傾心，歷制憲、國民議會代表。

## 嫉惡

先是，革命黨人設雅各賓俱樂部，爭立憲，羅氏日夕與會。其論政也，輒與剖辯衷曲，言如泉湧，聽者忘倦。丹東嘗私語德穆蘭曰：「羅君大才，誠古聖賢哉！然聖賢之心，亦恐非常人度也。」德穆蘭初不信，及見羅氏數起大獄，疏己日甚，始是丹東言。

會共和肇造，命繫法王路易及其家人，下聖殿塔獄。一七九二年九月，羅氏入選國民公會，黨比丹東、德穆蘭、馬拉之徒，因其居高坐，稱「山岳黨」，共倡弒君。會鞫王非法狀，付公會代表議罪，羅氏極論曰：「天子犯國法，與庶民同。路易肆行悖亂，助逆外國，罪不容誅也！」吉倫特黨與相左，議久不決。羅氏黨聖鞠斯特從旁力訐之，曰：「不正典刑，共和何以為生？暴君不戮，則何以謝天下？」眾乃響應，付票決，卒以三百八十七票定讞。越年初，命斬王於協和廣場；十月，王后同坐謀叛，棄市，就刑訖，廣場觀者多翕然稱快。

始，法王見誅，歐洲諸鄰國大駭，欲戡革命，始結盟，號為勤王，繇是聯軍頻入寇，與法人死戰。既而連歲用兵，漸無息期，羅氏、丹東等慮在京士大夫洩機密，請置公安委員會，自充委員，掌軍國大政，以從速斷機務。並設革命法庭，掌折獄刑讞，簡核律法，凡國人通敵、囤積、妄議者，審訖皆立決。聯軍克凡爾登，將逼巴黎，馬拉深以為慮，恐城內教士貴族仍有貳志，不免資敵，遂說市民先行悉殺之，以絕後患。當是時，王弟安茹公爵、阿圖瓦伯爵及勃利夫人皆遁海外，王崩，安茹、阿圖瓦等請援於英奧俄普列強，各國悉尊安茹襲法王，遂發兵助之。未得脫者如朗巴勒妃之流，多收繫付巴黎獄，市民憾權貴內外響應，應馬拉言，乃各執刃徑入至諸監獄，所見獄囚皆加於私刑，屠戮不遺。丹東掌司法部，德穆蘭得聞慘虐狀告丹東，丹東沈默不能遏，羅氏亦不勸阻，縱民擅殺，士庶人人自危，震懼益甚。已而耽於殺戮，王室貴戚、吉倫特及埃貝爾異己者踵相戮，監斬臺晝夜行刑，人犯血漬石板，洗之不淨。巴黎小兒作歌謠唱曰：「革命女神舞鐮刀，貴族頭顱似麥飄。」天下愁怨，莫不形於辭色。

## 傾覆

羅氏為政悍猛，不畏強御，與同列多扞；素清貧，好抑上禮下，為民間家無餘貲者所善。羅氏既當國，援引同志聖鞠斯特、庫東、富歇遍據公安要地，排陷朝野不附己者，勢益張。丹東、德穆蘭以羅氏誅夷過濫，因勸以稍寬，羅氏曰：「亂世須用重典，君豈不知？縱其狀未彰，亦不可寬貸。」丹、德至是頗不平，每與羅氏等議時政，多有所不合，羅黨甚銜丹東，羅織交構，欲置之死。一七九四年，羅黨論丹東受王黨賂遺，與通竊權，又譖德穆蘭及其妻譏刺當局，逮下獄，加罪。四月，鞫畢，與德穆蘭等同斬之。丹東臨刑嗟嘆曰：「羅氏殺吾，亦難長久。」及卒，公會側目羅氏，而羅氏猜恣如故，自馬拉、丹東死後持法愈操切，果於肅清，諸議員大懷怨望，仇不可解。

初，公會議員科洛德布瓦、塔里安、巴拉斯輩不為羅氏所親，陰相結納，將圖之。七月廿七日，眾起事，動議公會收羅氏，先欲表決，防羅黨有備。羅氏疾瘳來遲，塔里安等欲面折之，俟其至，乃厲斥曰：「暴君伏法，民心所向！」丹東餘黨無不鼓舞，附和之，紛曰：「爾曹每羅織入人罪，君有罪何如？」羅氏大驚，亟登講壇力辯，顧羣公曰：「宵小發難，願諸公毋聽從，吾即日當指斥其非也！」議員無應者，聖鞠斯特等亦默然。時科洛德布瓦為議長，從容曰：「君言我等有宵小，如此，可示名單證乎？」羅氏瘳力疲，氣沮言結，幾不成聲，羅黨皆失色，竟遽擁羅氏出避。科洛德布瓦等遂定議，盡黜羅黨職，命執捕。羅氏偕聖鞠斯特、庫東等走巴黎市政廳，堅壘據之，思移檄城內徵市民自衛，日夕仍未決。久之，天大雨，守卒不耐多散去。是夜，公會遣巴拉斯發兵抵市政廳，以砲壞壘，自廳門攻入登樓，羅黨兵尚未招聚，事急不濟，戰敗。羅氏方與左右議於樓上，不得脫，中彈頷裂，重創，旋昏迷，巴拉斯軍遂收羅氏及其黨，次第送公會。廿八日，公會姑為權宜計，命不詳鞫，促牽羅黨出，悉斬於協和廣場，徇首士民，昔死難者家人爭擲花束，莫不為之悅然。羅氏既死，年三十有六，故僚屬收斂羅氏屍，俄而與其黨俱葬瑪德萊納公墓。

## 考據

分類:法蘭西第一共和國列傳
格奧爾格·齊美爾

縮圖|齊美爾像
**齊美爾**者，日耳曼柏林人也。西曆一八五八年生。少敏悟，通史哲。及長，入柏林上庠，習羣學。然以猶太血胤，終不獲教授之正席，僅員外講席而已。

齊氏治學博達，察世入微。嘗著《錢帛哲學》，論曰：「貨泉本器也，今反為道；物值可度，人情難量。世間萬象，皆化數術。」又爲羣學開形式論派，謂：「君臣父子，商賈仇讎，雖事異而形同。若博弈競逐，離合向背，皆可究其常式。」尤善觀都會百態，言：「市井衆庶，目遇而神離；華服盛妝，適彰其孤獨。」其思如匕，剖心析理。

暮年徙居邊城，授業無名之庠。一九一八年，以肝癰歿，年六十。遺《生命觀》書未竟。
分類:德國列傳
分類:猶太列傳
一刀兩斷

**一刀兩斷**，熟語也。語出宋儒之書。本義，蓋以利刃斷物，一揮而分為二也。後世引申，遂以為處事果決、斷然不易之喻。

## 由來
考其源流，見於《朱子語類》。朱子名熹，南宋大儒也。朱子與門人問答，後錄爲《朱子語類》。其意，謂孔子之為人，憂樂分明。其憂天下，則專心思之，至於廢寢；及至樂時，則盡遣其憂，全神享之。心境之轉易，如刀之斷物，兩不相涉，故曰「一刀兩斷」。此其始意也。

## 今義
今之用法，異乎曏者。東瀛多取其果決之意，而中土則常用以喻斷絕舊誼，不復往來矣。

## 據


分類:習語
深度學習

**深度學習**，機器學習分支也。是者以人工神經網絡為體，所謂深度，蓋謂網絡層級之多耳。昔者有論，線性感知機不可為普適分類器。然，是者若非線性，隱層廣度無極，則可為普適分類器矣。

其學之要，在數據之表徵。譬如一圖，可以光點之明暗為數列之，亦可凝為諸邊、形域之象。然以法度之表徵，則於如面容辨識、情態察鑑之學易矣。其利在以不待師者之法，代人力而索其徵，層遞徵索，此法甚善。

今者，深度學習框架已有多方，若深度神經網絡、卷積神經網絡、深度置信網絡、循環神經網絡之屬，咸施於計算機視覺、語音識辨、自然語言處理、生物信息之學諸方，成效卓著。凡此種種，皆彰其妙用也。

## 據

分類:人工智能
大齊

廣明元年十二月十三日，黃巢稱帝，國號**大齊**，年稱金統。中和四年，巢兵敗身亡，大齊為唐滅。
## 興廢
唐廣明元年十二月十三日，黃巢稱帝，國號**大齊**，年稱金統，御樓宣赦，且陳符命曰：「唐帝知朕起義，改元廣明，以文字言之，唐已無天分矣。『唐』去『醜』、『口』而安『黃』，天意令黃在唐下，乃黃家日月也。土德生金，予以金王，宜改年為金統。」以前浙東觀察使崔璆、楊希古、尚讓、趙章為四相，孟楷、蓋洪為左右軍中尉，費傳古為樞密使，王璠為京兆尹，許建、朱實、劉塘為軍庫使，朱溫、張言、彭攢、季逵為諸衛大將軍、四面游奕使。又選驍勇形體魁梧者五百人，曰功臣。令其甥林言為軍使，比之控鶴，各路諸侯旋興兵討之。中和四年，黃巢兵敗身殞，大齊乃亡。時天下之政仍屬唐。
## 國君
*承天應運啟聖睿文宣武皇帝
## 據
分類:唐紀事
重光葵

**重光葵** ，日本人。明治二十年七月廿九日，生於大野。

## 出仕
葵家世為士族，父直願，仕隸大野郡，官郡長。葵幼而聰穎，資敏強記，好誦經典，尤諳習《萬葉集》。年十六，登東京法學校，治西洋律令，每試輒冠其曹。明治四十五年，以外務省試優等補奏任官，大隈重信奇其才，薦為出使。

大正三年，命駐德國使館三等秘書。時德皇喜談兵，驕恣無所忌，葵蒞德，觀普法構釁遺跡，乃草《歐陸均勢論》，纚纚數千言，謂曰：「德意志倚兵弄險，恃以無恐，然則困歐洲四戰之地，以一隅而覬覦列國，終難長保。」參贊幣原喜重郎與言，撫案嘆曰：「葵君稚子，能識天下大勢！」

## 駐華
九年，改駐中國公使館一等秘書。初，孫文開府廣州，葵見文，相晤於越秀樓，談甚歡，乃贈文菊紋武士刀。文笑曰：「重光公良使才也，奔走中日兩國其間，世所敬服，冀始終和好。」葵然其言，而陰與滿蒙王公結，遣人分赴東北遍勘形勢，繪兵要地誌，以備經略。

昭和中，擢外務省亞洲局長。是時，關東軍據奉天久，勢益橫，葵嘗與其參謀石原莞爾、板垣征四郎等議事，惡狂悖語，面折之，曰：「滿蒙縱為重地，豈重若吾國之信義乎？」幣原喜重郎為外務大臣，頷之，而軍部訾葵兒女態，多所側目。六年九月，中日戰事起，奉天特務機關長土肥原賢二、間諜川島芳子輩趨天津，以巧言誘清遜帝圖復辟，夜挾帝出，與其后潛匿海輪送東北，安置大連。時葵由駐上海總領事、參贊代辦使務，轉駐華全權公使，關東軍挾遜帝離津至關外，置滿洲國，葵皆預聞之。

七年四月，值天長節，日將吏集賀上海虹口公園。韓人金九嗾尹奉吉驟擲彈轟擊日軍，彈落爆公園，聲砉然，人馬為彈藥傷甚眾。海軍中將野村吉三郎眇右目，陸軍大將白川義則身重創，殞命，葵足脛碎裂，至是遂跛一足。已而撲地，葵猶號呼曰：「勿傷各國領事！」中將植田謙吉亦傷脛，葵顧謙吉曰：「嗟乎！終招此禍耳！」頃之，與吉三郎等皆居醫院養痾。五月，葵稍瘳，命與國民政府協定停戰。七月，召還，除外務省次官。八年，命調滿洲國，累遷副總理大臣。

## 苦撐

十年，命出使蘇聯全權代表。十四年，調駐英國。越二年，日本將與美、英宣戰，葵素主和計，述職還，乃入謁總理近衛文麿，進《對美徐圖疏》，具言德人困蹙，宜與絕盟；並請結好英美，歸還侵地，稍讓利權，以保帝國根本。軍部聞葵奏，益怒，交斥葵轻躁誤國，議遂寢。會日英構釁，開缺，葵遂致仕，隱居輕井澤，杜門讀海外兵法，每與家人謂曰：「上兵伐謀，其次伐交，今人盡厭棄之。」

十七年，詔起復，駐使南京。明年四月，入閣，授外務大臣。二十年八月，兼大東亞大臣，敕選貴族院議員。大戰訖，日皇請降，美軍相率入駐，以美將麥克阿瑟暫轄日本卌七都道府縣，設官署，務以懷柔變國體，日人漸安。九月，日皇詔葵以外相充議和全權使臣，葵旋偕參謀總長梅津美治郎至密蘇里艦，跛曳謁麥氏，與美、中、英、蘇各國立協定，卒訂《降伏文書》，停戰約成，尋求退。

## 沉浮

及逮治戰犯，蘇聯憾葵歷事東條、小磯戰時內閣，追論其構釁罪，言於美軍，收捕葵下巢鴨獄，鞫實，論圈禁七年。廿五年六月，韓戰起，美國即欲款日，乃藉以撫慰日本意，示羈縻之；十一月，假釋葵出獄，還家。逾年，舊金山和議成，不數月，美當局諭駐日盟軍總司令李奇微及參謀官，盡撤其官署東還，歸主權於日本，自是昔戰犯相繼赦其罪，葵遂宥復職。

廿七年，國會眾議院改選，十月，葵舉眾議員，名隸自由民主黨。廿九年十二月，日皇相鳩山一郎，簡選閣員，一郎因葵同黨有才辯，薦入值內閣，復管外務省事，擢副總理。卅一年，再聘蘇，接晤赫魯曉夫，議通好條款，恢復邦交，並與其代表爭樺太迤南海島劃界。葵方微恙，孑然賫歷代輿圖，正色曰：「齒舞、色丹諸島，自古皆敝國蝦夷地，豈容驟改？如約亦不足證，為親善計，宜交還。」赫氏雖動容，迭議不允，終昭和世仍屬蘇聯。先是，聯合國立十年，日本欲蒞盟，固請之，美歐亞諸國羣然附和，惟蘇聯代表頻多方沮撓，未果，僅得充觀察員而已。俟日蘇和好，蘇聯由此無異議，轉相許之。是年十二月，葵親率專使團渡海往紐約，進詣聯合國總部，宣言蒞盟，是為日本派員入會之始。未幾，以老病乞休，隨鳩山一郎等去位。

葵暮年徙神奈川，寓湯河原町，所著《昭和動亂》二卷，又撰外交回憶錄及巢鴨日記，皆行於世。卅二年，病作，一月廿六日，卒於邸，時年六十九，日皇追贈從二位，賞勳一等旭日桐花大綬章。

## 考據

分類:大正列傳
分類:昭和列傳
後室

**後室**，網際怪談也，本屬虛構。其境詭譎，狀若常所，而悖乎常理。如入幽夢，真偽難辨；又如鬼魅，飄忽無定。

其說肇於西元二〇一九年五月。時有網民，會於四軒，共相噱譚。或貢一影：冷光昏黃，墻衣漬潤，地毯陳腐，熒燈嗡鳴，空廓無人，幽異非常。斯境既出，眾人競述其事，層構日豐，敘事彌精，體系粲然大備焉。後有美利堅少年凱恩·帕森斯，號「凱恩像素」，精於擬真造像之術，乃作影戲以述其異。片中虛設究理院，號曰「異步」，考論後室之來龍去脈，並述探賾者陷溺其間之事。斯影既出，網民驚嘆，後室之名，遂風靡寰宇。

其境也，廊廡重重，無始無終。初入若在坊肆之間，久則覺其詭譎：空間疊錯，迴廊互生，燈燭無源而自明，門戶無風而自動。又有「實體」居焉，不可名狀。或形似人，或狀如獸，潛行其間，伺人而動。其來無聲，其去無跡。行者至此，五感皆亂，時辰莫辨，真幻難分，雖智者弗能脫也。

迨至今日，後室之說，非止於網際奇譚，乃入俗化之脈，蔚爲世風。其貌見於電影之幕，網遊之域，繪畫之作，小說之篇。

## 據

分類:網絡之俗
息壤

**息壤**，土壤自增生而無限也，傳說也。《山海經》郭璞注曰：「息壤者，言土自長息無限，故可以塞洪水也。」其為神物，洪水一尺，堤亦高一尺。漢高誘注《淮南子》亦云：「息土不耗減，掘之益多。」故古之神話，多言其事。

《海內經》載，洪水滔天，鯀竊帝之息壤以堙洪水，帝怒，命祝融殛鯀於羽郊。鯀死，腹生禹，帝乃命禹布土，以定九州。《歸藏》亦言：「伯鯀乃以息石息壤，以填洪水。」所謂「布土」，《豳公盨》銘曰「天命禹敷土」，《尚書》序、禹貢皆云「禹敷土」。前人多謂「敷土」者，即以息壤堙塞洪水也。

此神物也，而史不絕書，謂人間亦有其跡。

唐李石《續博物志》云：「息壤在荊州南門外，狀若屋宇陷土中，而猶見其脊。」柳宗元為《永州龍興寺息壤記》，其文曰：「堂之地隆然負磚甓而起，廣四步，高尺有五寸。始為堂也，夷之而又高，凡持鍤者盡死。」其事甚異。

宋蘇軾過荊州，嘗謁息壤祠，作《息壤歌》云：「帝息此壤，以藩幽台。有神司之，隨取而培。」

至明，永州龍興寺其地如故。萬曆間，有權貴欲奪寺為宅，興土功，役夫八人一日盡死，未幾，其人亦卒，聞者駭然。

清陳康祺《郎潛記聞》猶稱：「息壤之在荊州，自唐虞已有其跡，至今靈異昭然可見。」
## 據

分類:山海經
涇渭分明

**涇渭分明**，中土之成語也。《詩·邶風》云：「涇以渭濁。」漢儒鄭玄注曰：「涇以有渭，故見渭濁。」此解謂涇清而渭濁也。

然覽魏晉以降詩賦，則所言反是。潘岳《西征賦》稱「北有清渭濁涇，蘭池周曲」，唐杜子美亦有「濁涇清渭何當分」之句。故唐之經師，說解乃異。孔穎達《毛詩正義》疏云：「言涇水以有渭水清，故見涇水濁。」後世朱子亦從其說。又按北宋景佑間，咸陽知縣重修咸陽樓，更其名為「清渭樓」。

迨及有清，乾隆帝嘗命官實察之，知二水隨四時而易，非有恆也。然帝終欽定「涇清渭濁」。蓋其意非在辨水，實為整飭吏治、訓誡臣工也。自此一定，後世學者於《詩》句之解釋、涇渭之實辨，皆奉為圭臬，影響甚鉅。

然則名物之本，或不必深究。蓋自六朝以降，文人引喻，取其分明之義，非在其清濁之辨。鮑照《見賣玉器者》詩云：「涇渭不可雜，珉玉當早分。」釋慧皎《高僧傳》亦云：「欲使珉玉異價，涇渭分流。」釋僧佑《弘明集》：「混若涇渭渾波，泯若薰蕕同篋。」觀此，則知「涇渭」之合稱，早已成喻，所以別薰蕕、判是非也。其本源孰清孰濁，於其喻義，無增損矣。

## 據

分類:黃河水文
分類:習語
電

**電**者，本乎電荷，動則爲流，靜則爲積，感則爲場。原子之內，機械之中，均有電作。上古之季，華夏有伏羲氏，觀雷電而取象；十九稘初，泰西諸格致家，以理度電之本。是以電之幽奧，歷三千歲而始彰。

綜觀其性，可析爲三：一曰電壓，勢之差也，計以伏特；二曰電流，質之遷也，量以安培；三曰電阻，道之礙也，度以歐姆。三者相因，多循歐姆定律。

其生發之徑，計約五途：一曰摩擦起電，若琥珀攝芥；二曰化學生電，若鋅銅浸液；三曰電磁感應，若金屬割線；四曰光電效應，若赫茲驗波；五曰熱電相生，若塞貝克效。諸途雖殊，而皆以電子遷躍故。

今其用也，及百工萬業。醫者藉之以觀五臟，農者賴之以溉百穀，工者憑之以鑄千器，士者依之以行萬里。是故當世教化，半繫於電。

分類:物理
分類:基礎之文
律呂

**律呂**者，中國音樂之本。管仲倡三分損益法以為十二律呂，應歲十二月。

## 推算

是所謂「黃鐘不能還原」，而京房推至五十三律「色育」，誤差一日。

《禮記·月令》云：

孟春之月，律中太簇；
仲春之月，律中夾鐘；
季春之月，律中姑洗；
孟夏之月，律中仲呂；
仲夏之月，律中蕤賓；
季夏之月，律中林鐘；
孟秋之月，律中夷則；
仲秋之月，律中南呂；
季秋之月，律中無射；
孟冬之月，律中應鐘；
仲冬之月，律中黃鐘；
季冬之月，律中大呂。


## 十二平均律
劉宋何承天定十二平均律，「黃鐘長九寸，太簇長八寸二厘，林鐘長六寸一厘，應鐘長四寸七分九厘强」，明朱載堉效之，至十二位。意大利伽利略·伽利雷父文琴佐以十八比十七約率之。

分類:音樂
松方正義

**松方正義** ，小字**金次郎**，日本人。天保六年三月廿三日，生於薩摩。

## 生平

明治初，隸民部省，博聞善經濟。三年，授民部大丞，未幾，轉大藏大輔。十四年，大隈重信劾求去，因參議伊藤博文薦，引正義為大藏卿，兼參議。維新初，日本幣制淆亂，且鈔行氾濫，非故貶值，匯價因益賤，百姓謀生窮應付，多詬之。正義通達內外，為人嚴慎，其下弗能欺；究習洋務，度支尤為其長。蒞部，欲起而力更張，乃上「新貨條例」疏，奏請改一圓為百錢，增鑄銀幣，佐以鈔票並流通海內週轉，錢價得稍平。又請行通縮節流法，汰冗員，釐稅課，售官產，振投貲，創設中央銀行，以核贏絀，幣值不數年至復歸，由是帑藏浸得盈餘，市價亦為之安。會內閣官置，博文為總理大臣，推正義入閣，命以大藏大臣管省事。廿三年，詔嘉正義勤幹恪勉，封伯爵，七月，欽選貴族院議員。

廿四年五月，命代山縣有朋組閣，擢總理大臣，兼管內務省事，歷歲餘，為國會交訐落職。廿九年九月，博文求退，復力薦正義繼用事，遂起官，再相，加正二位。適日清釁畢，正義慮國家財用薄，請定金本位，酌議撥清賠款銀挪補倉儲，綜覆供應，以濟民食，並償積年洋債。正義嗣務以興礦利，置開採所，廣取給資鑄局也。已而煉鐵造械，設廠北九州八幡地，工業甚倚之而辦，至此為日本製造之基。卅一年初，引疾歸，明治帝賜正義「元勳優遇」恩詔，命偕伊藤博文、黑田清隆、山縣有朋、井上馨等翊贊朝政，號元老，班次列首相上。卅六年，召還，充樞密院顧問官。越四年，晉侯爵。大正六年，除內大臣。

初，明治帝崩，大正帝踐祚，聖質不慧，益委用元老，皆制賜「匡輔大政」詔，事悉關白元老。迨黑田清隆、伊藤博文等先後卒，山縣有朋恃軍功盛，於是摭國政，尤作威福。正義年已高，雖掌內府，唯唯依違兩可。九年，皇太子年加冠，將選婚，約以迎納久邇宮邦彥王女良子為妃。時有朋慮妃家遺傳不良，欲藉以疑太子妃色弱故，干預其婚事，諫沮之。遷延數月，妃家仍具奏如約，皇太子素昵妃，是其言，決意力抵牾。始，侯爵大隈重信因妃故召入對，良久方出，民間由重信微聞宮禁事，爭撰報中發。右翼諸喉舌頭山滿、北一輝、大川周明輩心銜有朋恣肆久，交章詆其亂政。至十年，貞明皇后會宗室議定，諭如期冊太子妃，有朋、正義偕廷臣相率謝罪，沮婚事遂止。有朋為言路所譏，慚憤，殊失意，正義等慰解之，未幾，有朋退歸別邸古稀庵，杜門不視事。十一年二月，有朋卒。是時帝迷亂益甚，皇太子攝政，先朝老臣踵相歿；攝政進退首揆多諮詢西園寺、牧野伸顯而後行，正義老病委靡，愈孤立，乞休。九月，太子允之，始解內大臣任，致仕，詔晉封公爵。十三年七月二日，卒於京，年八十有九。十二日，敘功舉國葬，皇太子臨正義喪，葬青山靈園，追贈從一位，敕以正義長子巖襲公爵。其門生故屬輯正義言，補遺《財政愚見》十巻。

## 考據

分類:明治列傳
分類:大正列傳
筆 (統稱)

**筆**者，所以書畫也。凡載籍之傳、丹青之妙，皆賴之以成。其爲器雖微，其爲用實大。

稽其源流，則尚矣。上古之時，未有筆墨，結繩而治。及聖人以書契代之，始有刀筆，刻於竹木。至於蒙恬造筆，則非創始，蓋改其制耳。

若乃殊方異域，如古埃及之民，則削蘆管爲筆，濡墨以書於紙莎之上，亦其類也。

## 辨名

日人稱毛筆爲筆。至於書畫之器，則統稱之**筆記具**、**筆具**。

## 據
堊筆

[縮圖|[白堊岩|白堊爲之]]
**堊筆**，今稱**粉筆**，書器也。世人常用以書於烏板。其狀長圓，色有素者，亦有五彩者。

分類:筆
翰

**翰**者，鳥羽也，西人援以爲筆。削巨鳥翎管為之，形如藁稾。其制異乎中華。華筆含墨，揮灑裕如；管筆腹中空，無以蓄墨，書則輒注於硯，故其文時刻斷續。古者西人不知造紙，所書者非縑素，乃以羊皮鞣熟，以為鞹。其上有字，則可曰鞹書。蓋鉛、鋼諸筆未出之先，彼邦圖書典籍，皆以此載之。

## 辨名
翰字之於中華，固鳥羽、毛筆之謂也。

至鳥羽之筆，又稱**鵝翎筆**、**鵝翎管洋筆**、**鵝毛管筆**、**鵝毛筆**。

## 據


分類:羽
鵝毛筆
新約

**新約**者，基督教聖契也。曩者神賜約於以色列民，歷世相傳，是為舊約。其後基督徒以救主已降，即基督耶穌。耶穌於臨難之夕，設食與門徒共飲，以己血為盟，復立神人交接之新契，故謂之新約。教徒皆信此約肇於聖餐，足以易舊約而宏施神恩者也。

分類:基督教
鹹海

**鹹海**，古稱**雷翥海**，處蔥嶺西北，康居故地，今當哈薩克、烏茲別克二斯坦之境。其域廣袤，跨二國疆界，南接阿姆河，北貫錫爾河，今方約一萬七千餘里，嘗於寰宇大澤，居第四也。

其水原出天山雪髓，匯二川，千溪奔注，萬澗朝宗。古時濤聲震野，帆檣雲集，漁鹽之利甲於西域。周回綠洲如翠環，城郭相望，農牧繁盛，漢時，大宛有良馬，多居於此。

然近世以來，人用水過甚，築壩截流，廣辟棉田，而致河脈日衰。曩昔之滄波，析爲南北二泓，湖床曝日，沃野盡化磧鹵。漁舟懸於枯岸，遺蚌空嵌龜裂之上，蓋滄海桑田之變，莫劇於此。

稽其水勢，數十載間已損十之七八。雲氣不興，雨澤罕降，週遭沙暴頻仍，鹽塵蔽空，沃土化爲不毛，醫者見之，謂其塵害民甚深。列國雖會盟引水，以延其命脈，然積重難返，誠可嘆也。

## 據

分類:亞洲地理志
磁

**磁**之爲象，本乎物理。其理微而用弘，自造化以至人巧，均有資焉。

蓋磁之本始，實起於電荷。電荷之遷，粒子之旋，可生磁場。是場發於兩端：一謂北極，一謂南極，同極相斥，若仇讎之不容；異極相吸，猶陰陽之相求。泰西有疇人名法拉第者，始以線描其跡，自北極出，向南極入，而其力有強弱，稱強率。

地有大磁，置司南於地，其柢應勢而轉，終指地輿南極。然地磁兩極與地理兩極，相錯一角，此即地磁偏角。

觀乎天地造化，極光燦於朔漠，乃日磁與地磁相薄之徵；司南引於溟渤，實磁極與地極相應之驗。至若發電機械、傳訊電報，皆因此理。近世格物家進而究之，設法以度，奧斯特窺磁電之相生，麥克斯韋統之以方程，磁電一體之妙，焉乃爲知。

## 據


分類:物理
教化

[縮圖|[蘇美|蘇美爾人，居兩河之間。其邦國肇造，世以為天下最古者，上溯至西曆紀元前四千載。此圖所繪，乃其都烏爾城百態，時約紀元前二千五百載，以示邦內民之貴賤等級、百工職分也]]
**教化**者，蓋謂邦國之成，體制之備者也。其要有四：曰立邦國，曰明等差，曰建城郭，曰興書契。民始去漁獵、游牧之俗，聚眾而居，營城郭以自守，於是邑里興焉。

邑里既興，生民繁庶，乃有尊卑貴賤之別，士農工商之分。上者為君長，治其民；下者為氓庶，供其役。 百工執業，各司其事，耕作、採冶、營造、商賈，莫不井然。權力自此歸於一，政令由此而出。其勢足以制天地之利，役萬民之力。

世以爲文物聲明之邦，必有宏偉之宮室、堅固之城池、便利之舟車、精巧之器用。禮法、度支、稅畝、權衡之制，亦應運而生。 此所以迥異於太古結繩之世，亦有別於漠北穹廬之族也。

考之泰西之語，其謂*civilization*者，詞源本乎「城邑」。國家地理學會釋之曰：「文物聲明者，城邑所合之羣也。」
其說甚諦。觀教化之肇始，皆在於稼穡既備，而後城邑興、邦國立，此誠不易之論也。
## 據

分類:群
文明

* **文物聲明**之謂；
** 《左傳．桓公二年》：「文物以紀之，聲明以發之。」南朝梁．劉勰《文心雕龍．章表》：「詩云『為章於天』，謂文明也；其在文物，赤白曰章。」
* **[[教化]]**；
** 西字civilization之通譯。嚴復譯之爲教化。
## 年號
* **[[文明 (唐朝)]]**，唐睿宗李旦之年號，暨西元年。
* **[[文明 (日本)]]**，日本後土御門天皇之年號。
文化

* 文治、教化。
** 此本義也。書證如左。漢．劉向《說苑．卷一五．指武》：「凡武之興，為不服也，文化不改，然後加誅。」《文選．束晳．補亡詩六首之六》：「文化內輯，武功外悠。」
** 英字civilization，猶教化也。謂人文之所化成，典章制度之總也。多指文章、禮樂、教化、格致之屬。若所謂「中華文化」者，是也。
* 人文。
** 英字culture。考鏡古物者，謂古昔遺蹟、器物之總稱也。凡器用、造作之法，苟出於一時、一地者，為之同一文化之徵。若所謂「仰韶文化」者，是也。
* 識字、教養。
** 英字literacy。謂能通文墨、有識見也。今人所謂「文化水平」者，是也。

## 據
識字

能讀書、善筆札者，謂之**通文墨**；反是，則謂之不**識丁**。

考西字「literacy」一語之義，學者每以西曆一九五零年為界，判為二期。先是，所謂通文墨者，徒謂能辨字形、解句讀而已。其後，此義漸廣，非復舊觀，不僅在辨字解句，更求其所以致用，且及乎禮俗教化之大者。蓋此時之literacy，已通乎經世之學矣。

## 據


分類:教育
丸山真男

縮圖|159x159像素|丸山真男像
**丸山真男**者，大阪府人也。少敏學，及長入東京帝國大學，修政學。時軍國氣熾，世多盲從，真男獨秉燭夜思，嘗著《日本政治思想史研究》，剖陳江戶儒學變遷，以闡發「作為」。戰後執教東大，門下才俊雲集。學貫東西，以韋伯之器解荻生徂徠之思。雖遭病厄纏身，猶砥礪深思，著《忠誠與反逆》《原型‧古層》諸篇，謂日本之文明，當掙脫「古層」之桎梏，啟主體之自覺。平成六年歿，年八十有二，學林同悲。
分類:大阪府列傳
分類:平成列傳
階上昇降機

替代文字|縮圖|200x200像素|階段昇降之機
夫**[[階段|階]]上**之**昇降[[機器|機]]**也，在華則**樓梯昇降機**，在和則**階段昇降機**。倚階而設，以便老弱升降也。凡足疾不良於行，或拾級則心悸氣促者，皆可安坐其上，隨器而動，無須人力，遂免攀躋之苦。其軌道或單或雙，因勢而造也。

## 辨名
按東瀛之人，又名之**段差解消機**、**斜行機**云。

## 種類
其制有二：一曰座椅，緣階設軌，人坐其上，則隨軌而動，可安行上下；可謂之梯椅也。一曰平輿，其狀如臺，可載人及輪椅。

近歲以來，世人漸憂跌仆之患，蓋慮墜階折骨，致臥榻不起，故預設此器以防不虞者，日漸增多。其不用之時，座椅可疊，以利往來焉。

升階之器而可攜者，又有二種。

其一，架如手推之車，底附履帶，人立於後以制之，可載人沿階而上下。驛傳之所，未設昇降之梯者，多用此器。日人謂之「可搬式階段昇降機」「介助型階段昇降機」。

其二，則擎舉之類。體尤小巧，其架類負箱，可置四輪椅於上。昇降之際，架下輪杆伸展，如履竹馬，拾級而登。此式雖價廉，然其術至艱，其用多虞，傾覆墜跌之禍，時有所聞。

凡舟車、樓船之屬，所以便行旅也。然其中多設階梯，而老弱疾殘者病焉。今有巧思者，或於故階旁，附壁緣欄，增置機巧，可助人升降，以免攀援之勞。
分類:電梯
馬基雅維利

縮圖|134x134像素
**馬基雅維利**者，佛羅倫薩人也。生於西曆一四六九年，卒於一五二七年。少通經史，長習政術。時意大利諸邦相爭，馬氏週遊列國，觀權謀變詐。嘗著《霸術》，言馭民之術，謂「獅狐並用，方稱善治」。又撰《論李維》，闡共和精義。其學重實效而輕虛德，世謂馬基雅維利主義。後遭放逐，隱居鄉野，秉燭著述，未幾歿。其言驚世駭俗，或斥其奸，或贊其誠，終成西洋政治學之宗。
分類:意大利藝文
論李維

《**論李維**》，又作《**李維論**》，馬基雅維利著。所論者，李維《羅馬史》前十卷也。此作言立共和國之利，揚共和而抑君主之制。

分類:書籍
托馬斯·潘恩

**潘恩** ，名**托馬斯**，英格蘭人。西元一七三七年二月九日，生於諾福克。初以製衣稱，累遷學堂教員，轉稅監。年卅七，潘恩泛海至北美。是時美英構釁，十三州軍民相率響應，號獨立，與英人戰，諸軍推將弁華盛頓稱都督，置大陸軍。潘恩素崇民主之政，與焉，乃作《常識論》，文辭慷慨，遍傳諸州。復作《美利堅危言》，華盛頓命誦三軍，士氣大振。及法蘭西變起，潘恩徙巴黎，著《民權論》，倡以天賦民權，聲聞日張，為清議所美。潘恩雖不諳法文，革命黨人多雅重之，而入選國民公會，除議員。革命初，潘恩因附吉倫特黨，爲山岳黨馬拉、羅伯斯比爾等忌憚之。吉倫特既敗，潘恩坐黨比奸邪，一七九三年十二月，下巴黎獄論死。事聞，美使門羅力救之，明年釋出獄。拿破崙當國，潘恩猶寓法蘭西，每言時政，乃極論拿破崙威福自專，書「古今巨猾」以譏之，至是浸不容於執政。一八〇二年，美總統傑斐遜遣使蒞巴黎，詣潘恩第勸出避，許之。是年，使者迎送潘恩還美國，抵，遂寓紐約自隱。潘恩嘗著文集《理性時代》，訐基督教意理尤力，付報館，美輿情譁然。一八〇九年六月八日，卒於家，年七十有二。潘恩奉自然神論，不喜教會，屢詆之，故清教徒深所銜惡，及卒，臨奠弔祭者惟六人而已。潘恩柩葬新羅謝爾，嗣後其屍骸爲狂生克伯特盜發，欲改葬英格蘭，遽失其骸，久之，竟不知其所蹤也。

## 引據

分類:漢諾威氏列傳
分類:美國列傳
哈當厄小提琴

**哈當厄小提琴**（又曰**挪威小提琴**，挪威語*[[:no:Hardingfele|Hardingfele]]*）者，挪威傳統弦樂器，精雕細琢，著於奇飾。類小提琴，惟異弦之數，板亦薄於小提琴。弦者有八或九，二分。類小提琴者為四，主弦也，奏之無異。餘者四五，謂之下弦，以其位之下也。又曰共鳴弦，蓋共鳴於主弦之聲，餘音於寂寥之後也。

挪威西南地，哈當厄小提琴之所在也。或伴挪威舞，或侍於教堂。上溯一六五一年，有巧匠查士德為之，再溯則不可知。
弗朗西斯科·德·桑多瓦爾

**弗朗西斯科·德·桑多瓦爾** ，西班牙人。西元一五五二年，生於托德西利亞斯。

## 生平
其先博爾哈聖方濟各，授耶穌會總會長，竟欽選聖品，貴顯無比。桑氏少以蔭補宮廷侍從，襲先遣官，習經緯之術。桑氏為人警黠，善談辯，能伺上意，值國主腓力御極，桑氏以勳舊姻家進，加官至王室總管，兼兵馬監。一五九九年，封萊爾馬公爵，班羣臣上。

是時國主怠於朝事，一味爱寵恩倖，數蒞桑氏邸與歡，殊禮為諸貴戚所不及也。桑氏既當國，頻鬻爵樹私黨，殖貨無厭；大興土木，徵匠人以營宅第，並陰蓄甲士，日夕宿衛，儀同諸侯。會荷蘭亂，師壓境而不勝，桑氏以荷蘭深在法蘭西以北，其省督威廉據之稱雄，歷二世；西軍轉運艱辛，士卒困乏，欲懷柔。一六〇九年，桑氏許與荷人議和，乃約以兩軍罷兵一紀，戰事得稍止，桑氏由此益專政用事，權傾中外。羅馬教宗亦以桑氏崇天主，可大用，累自金碧地利聖母堂領銜司鐸擢樞機，國人敬憚其焰張，謂曰：「政令皆出萊爾馬邸」。初，西班牙都馬德里，民安固已久，一六〇一年，桑氏進言北遷，論巴利亞多利德形勝宜居，勸國主幸巴城，乃建都。桑氏使左右假繕宮室名，先廣置境內地，兼併之，俟遷都官民皆從，缺居所，桑氏因厚價轉出，獲貲無算。越五年，復還蹕於馬德里，眷遇如故。後世得桑氏與舊都屬吏往來密劄，自是始疑桑氏為牟利計，遂主遷都之議。

及國主寢疾，內廷多決於王儲及其潛邸官唐巴爾塔薩、加斯帕爾等，俱疏斥桑氏，力譖之，使不得親近主上。一六一八年，加斯帕爾詣桑氏子烏塞達公爵議，欲援以代其父相位，烏塞達嘗與桑氏忿爭，有窺執政意，大悅，遂與謀擠排事，桑氏稍聞，輒憂懼而不自安。十月，桑氏請罷與政事，致仕，乃徙巴利亞多利德。王儲即位，逐烏塞達公爵，以加斯帕爾總百揆，故專任之。一六二四年，朝議追論桑氏罪，憾者交章劾之；八月，命籍其產，沒金幣百萬入帑藏，安置托德西利亞斯，教廷遣使申救，桑氏終得免。明年，卒，年七十有三。時桑氏子烏塞達已逮問，瘐死埃納雷斯獄，長孫帕迪利亞襲爵。

## 考據

分類:西班牙列傳
元粒子

**元粒**者，物之元極也。昔有《墨經》言「端」，西人言「原子」者，眾人多以其爲萬物之基。然今之所考，竟有細於原子者，內藴未明，而不可復析，是爲元粒。

稽考元粒之變，屢易其範。依標準模型為綱，當世格物之人，辨元粒爲二大宗。質粒子者，物之基也，若夸克、電子爲之屬，其體承質量而顯實質；傳力子者，力之介也，若光子、膠子爲之屬，其用傳四力而致互動。至若複合粒子，乃元粒構結而成，若質子、中子，實爲縛合之體也。

分類:物理
漠河市

**漠河**者，神州極北之邑也，今立爲縣級市。處黑水之域，毗俄境而界外貝加爾，有大興安嶺逶迤，蘊金煤稀土之寶，生藍莓靈芝之珍。方一萬八千平方公里有奇，界長二百四十二公里。

斯地也，周屬東胡，漢歸烏桓，唐隸室韋，遼金始置驛道。迨至清光緒間，金礦大興，而漸成聚落。

天象殊異，夏至以降則極晝，冬至以降則極夜。每至深冬，寒極徹骨，氣溫可逮零下五十有三度，呵氣成霜，潑水立冰。然七月流火之際，均溫僅十有八度。

有族名鄂倫春者，世居於此。好訓麋鹿，獵於山野，多法先古之俗。邑中人居多從俄式，名曰「木刻楞」，煙道曲屈，窗牖三重，以拒嚴寒。今以華夏北極而居，旅人絡繹而至。

## 據

分類:黑龍江省區劃
長孫無忌

**長孫無忌**，字**輔機**，洛陽人，文德皇后母兄也。

## 從龍元功
其先出自魏獻文帝第三兄，初為拓拔氏，宣力魏室，功最居多，世襲大人之號。後更跋氏，為宗室之長，改姓長孫氏。祖光，周開府儀同三司，襲平原公。父晟，隋右驍衛將軍。無忌貴戚好學，博文史，性通悟，有籌略。少與唐太宗友善，及起兵，無忌至長春宮謁見，授渭北道行軍典簽。常從太宗征討，累除比部郎中，封上黨縣公。武德九年，隱太子建成、齊王元吉謀，將圖太宗，無忌請太宗先發誅之。於是奉旨密召房玄齡、杜如晦等共為籌略。六月四日，無忌與尉遲敬德、侯君集、張公謹、劉師立、公孫武達、獨孤彥雲、杜君綽、鄭仁泰、李孟嘗等九人，入玄武門討建成、元吉，平之。太宗升春宮，授太子左庶子。

太宗即位，遷左武候大將軍。貞觀元年，轉吏部尚書，以功第一，進封「齊國公」，實封千三百戶。太宗以無忌佐命元勳，地兼外戚，禮遇尤重，常令出入臥內。其年，拜尚書右僕射。時突厥頡利可汗新與唐和盟，政教紊亂，言事者多陳攻取之策。太宗召蕭瑀及無忌問曰：「北番君臣昏亂，殺戮無辜。國家不違舊好，便失攻昧之機；今欲取亂侮亡，復爽同盟之義。二途不決，孰為勝耶？」蕭瑀曰：「兼弱攻昧，擊之為善。」無忌曰：「今國家務在戢兵，待其寇邊，方可討擊。彼既已弱，必不能來。若深入虜廷，臣未見其可。且按甲存信，臣以為宜。」太宗從無忌之議，突厥尋政衰而滅。

## 長保權寵
或有密表稱無忌權寵過盛，太宗以表示無忌曰：「朕與卿君臣之間，凡事無疑。若各懷所聞而不言，則君臣之意無以獲通。」因召百僚謂之曰：「朕今有子皆幼，無忌於朕，實有大功，今者委之，猶如子也。疏間親，新間舊，謂之不順，朕所不取也。」無忌深以盈滿為誡，懇辭機密，文德皇后又為之陳請，太宗不獲已，乃拜開府儀同三司，解尚書右僕射。是歲，太宗親祠南郊，及將還，命無忌與司空裴寂同升金輅。五年，與房玄齡、杜如晦、尉遲敬德四人，以元勳各封一子為郡公。七年十月，冊拜司空，無忌固辭，不許。又因高士廉奏曰：「臣幸居外戚，恐招聖主私親之誚，敢以死請。」太宗曰：「朕之授官，必擇才行。若才行不至，縱朕至親，亦不虛授，襄邑王神符是也；若才有所適，雖怨仇而不棄，魏徵等是也。朕若以無忌居後兄之愛，當多遺子女金帛，何須委以重官，蓋是取其才行耳。無忌聰明鑑悟，雅有武略，公等所知，朕故委之台鼎。」無忌又上表切讓，詔報之曰：「昔黃帝得力牧而為五帝先，夏禹得咎繇而為三王祖，齊桓得管仲而為五伯長。朕自居籓邸，公為腹心，遂得廓清宇內，君臨天下。以公功績才望，允稱具瞻，故授此官，無宜多讓也。」太宗追思王業艱難，佐命之力，又作《威鳳賦》以賜無忌。

十一年，令與諸功臣世襲刺史。無忌等上言曰：「臣等披荊棘以事陛下，今海內寧一，不願違離，而乃世牧外州，與遷徙何異。」乃與房玄齡上表固辭。太宗覽表謂曰：「割地以封功臣，古今通義，意欲公之後嗣，翼朕子孫，長為籓翰，傳之永久。而公等薄山河之誓，發言怨望，朕亦安可強公以土宇耶？」於是遂止。十二年，太宗幸其第，凡是親族，班賜有差。十六年，冊拜司徒。十七年，令圖畫無忌等二十四人於凌煙閣。

## 夾輔少主

其年，太子承乾得罪，太宗欲立晉王治，而限以非次，回惑不決。御兩儀殿，群官盡出，獨留無忌及司空房玄齡、兵部尚書李勣，謂曰：「我三子一弟，所為如此，我心無憀。」因自投於床，抽佩刀欲自刺。無忌等驚懼，爭前扶抱，取佩刀以授晉王。無忌等請太宗所欲，報曰：「我欲立晉王。」無忌曰：「謹奉詔。有異議者，臣請斬之。」太宗謂晉王曰：「汝舅許汝，宜拜謝。」晉王因下拜。太宗謂無忌等曰：「公等既符我意，未知物論何如？」無忌曰：「晉王仁孝，天下屬心久矣。伏乞召問百僚，必無異辭。若不蹈舞同音，臣負陛下萬死。」於是建立遂定，因加授無忌太子太師。尋而太宗又欲立吳王恪，無忌密爭之，其事遂輟。

太宗嘗謂無忌等曰：「朕聞主賢則臣直，人苦不自知，公宜面論，攻朕得失。」無忌奏言：「陛下武功文德，跨絕古今，發號施令，事皆利物。《孝經》云：『將順其美。』臣順之不暇，實不見陛下有所愆失。」太宗曰：「朕冀聞己過，公乃妄相諛悅。朕今面談公等得失，以為鑑誡。言之者可以無過，聞之者可以自改。」因目無忌曰：「善避嫌疑，應對敏速，求之古人，亦當無比；而總兵攻戰，非所長也。高士廉涉獵古今，心術聰悟，臨難既不改節，為官亦無朋黨；所少者骨鯁規諫耳。唐儉言辭便利，善和解人，酒杯流行，發言啟齒；事朕三十載，遂無一言論國家得失。楊師道性行純善，自無愆過；而情實怯懦，未甚任事，緩急不可得力。岑文本性道惇厚，文章是其所長；而持論常據經遠，自當不負於物。劉洎性最堅貞，言多利益；然其意上然諾於朋友，能自補闕，亦何以尚。馬周見事敏速，性甚貞正，至於論量人物，直道而行，朕比任使，多所稱意。褚遂良學問稍長，性亦堅正，既寫忠誠，甚親附於朕，譬如飛鳥依人，自加憐愛。」十九年，太宗征高句麗，令無忌攝侍中。還，無忌固辭師傅之位，優詔聽罷太子太師。二十一年，遙領揚州都督。二十三年，太宗疾篤，引無忌及中書令褚遂良二人受遺令輔政。太宗謂遂良曰：「無忌盡忠於我，我有天下，多是此人力。爾輔政後，勿令讒毀之徒損害無忌。若如此者，爾則非復人臣。」

高宗即位，進拜太尉，兼揚州都督，知尚書及門下二省事並如故。無忌固辭知尚書省事，許之，仍令以太尉同中書門下三品。永徽二年，監修國史。高宗嘗謂公卿：「朕開獻書之路，冀有意見可錄，將擢用之。比者上疏雖多，而遂無可採者。」無忌對曰：「陛下即位，政化流行，條式律令，固無遺闕。言事者率其鄙見，妄希僥倖，至於裨俗益教，理當無足可取。然須開此路，猶冀時有讜言，如或杜絕，便恐下情不達。」高宗曰：「又聞所在官司，猶自多有顏面。」無忌曰：「顏面阿私，自古不免。然聖化所漸，人皆向公，至於肆情曲法，實謂必無此事。小小收取人情，恐陛下尚亦不免，況臣下私其親戚，豈敢頓言絕無？」時無忌位當元舅，數進謀議，高宗無不優納之。明年，以旱上疏辭職，高宗頻降手詔敦喻不許。五年，親幸無忌第，見其三子，並擢授朝散大夫。又命圖無忌形像，親為畫贊以賜之。

## 後宮讒毀
六年，高宗將立武昭儀為皇后，無忌屢言不可，高宗乃密遣使賜無忌金銀寶器各一車、綾錦十車，以悅其意。昭儀母楊氏復自詣無忌宅，屢加祈請。時禮部尚書許敬宗又屢申勸請，無忌嘗厲色折之。高宗又召無忌、左僕射于志寧、右僕射褚遂良，謂曰：「武昭儀有令德，朕欲立為皇后，卿等以為如何？」無忌曰：「自貞觀二十三年後，先朝付託遂良，望陛下問其可否。」高宗不從無忌等言，而立昭儀為皇后。武后以無忌先受重賞而不助己，心甚銜之。顯慶元年，無忌與史官國子祭酒令狐德棻綴集武德、貞觀二朝史為八十巻，表上之，無忌以監領功，賜物二千段，封其子潤為金城縣子。

四年，中書令許敬宗遣人上封事，稱監察御史李巢與無忌交通謀反，高宗令敬宗與侍中辛茂將鞠之。高宗竟不親問無忌謀反所由，惟聽敬宗誣構之說，遂去其官爵，流黔州，仍遣使發次州府兵援送至流所。其子秘書監、駙馬都尉沖等併除名，流於嶺外。敬宗尋與吏部尚書李義府遣大理正袁公瑜就黔州重鞫無忌反狀，公瑜逼令自縊而死，籍沒其家。無忌既有大功，而死非其罪，舊侶至今哀之。上元元年，優詔追復無忌官爵，特令無忌孫延主齊獻公之祀。

## 考據
與門

**與門**，邏輯門之一也。其入者有二，出者有一。倘其入者皆爲高，則出者爲高，否則爲低。如左列。

若無此閘，可以與非門造之，或以或非門造之。

得**與門**，得異或門，方可造半加器。

## 據

## 兼查
* 理則

* 交集

* 或門

* 反相器

* 程式語言

* 礦藝之紅石

分類:電路
薩伊德·哈里姆帕夏

**薩伊德·哈里姆帕夏** ，鄂圖曼人。西元一八六五年一月十八日，誕開羅宮。祖阿里帕夏，埃及總督，襲瓦利。

## 生平

少顯貴藉甚，赴瑞士學，博阿拉伯、波斯、英、法諸文字。蔭隸外交部，累遷為駐英國全權大使。一八八五年，哈里姆自遣駐德國全權大使召還，入國務委員會，因稱上意，為蘇丹所倚任。不數月，超擢加帕夏銜，除外交大臣。一九〇三年，落職，歸寓埃及隱居，尋出遊歐洲，與聯合進步黨塔拉特、恩維爾、納齊姆貝伊等結，歷黨秘書長。一九〇八年，鄂圖曼復行憲，國會即開，哈里姆入朝，起用為參議員。一九一二年，賽義德帕夏薦入閣預機務，命署國務委員會，遷外交大臣。越年，宰相塞夫凱特遇刺，竟重創卒；六月，蘇丹敕哈里姆繼組閣，授大維齊爾，並以塔拉特為內務大臣，恩維爾為戰爭大臣，黨人皆同參機要。是時蘇丹恬然垂拱，塔拉特、恩維爾輩益用事，決斷國政咸由該員自出敕，未嘗付集議。及歐戰作，塔拉特等慮內地蕃民通敵，又立法流放亞美尼亞人，死戍邊無算，中外詬之。哈里姆為宰輔不能執奏，但唯唯聽命，大率莫敢論可否，屢乞休，蘇丹諭慰留再三。一九一七年，以老病求退，二月，休致。迨戰後，協約國軍入據鄂京師，當局乃收捕哈里姆，送法庭，鞫其附聯合進步黨啟釁、誅夷狀。一九一九年五月，竄哈里姆於馬爾他獄，繫二年始宥釋，徙西西里，輒疏請還鄂圖曼，不許。是歲，寓羅馬。初，亞美尼亞人因戰時受害，善類拷斃者甚眾，而哈里姆朋比權貴，無救正，於是咎怨愈結。十二月六日，哈里姆外出訖，將歸宅，亞民有暗中匿羅馬街市者，遽以鎗擊哈里姆，臥血僕地，卒，時年五十六也。

## 引據

分類:奧斯曼列傳
萬戶

替代文字|縮圖|萬戶像
**萬戶**，一曰**陶成道**，古譚以為首創飛天之士大夫也。 月表有隕谷名曰「萬戶」（Wan-Hoo）者，蓋取諸此傳說也。 其人嗜火器，著有《火器神技藝》。 卒於明洪武二十三年。
萬戶雖名揚異域，然中土典籍皆無徵考。 據西哲李約瑟（Joseph Needham）所考，初疑為齊東野語，或出西人向壁虛造； 然彼亦謂此說或可存也，云泰西教士於明清之際遊歷中國，得聞斯事，蓋本諸古之秘記佚志云爾。

## 古譚
蓋聞明朝士大夫，名曰陶成道，從元朝封萬戶之名。一夜見月，而願飛天。欲飛月，而製椅與四十有七火箭，手持兩箏。一僕燃悉火箭，而火箭爆，即煙消雲散。 故此傳說名曰《萬戶飛天》。其說不一。

## 引據

分類:明列傳
或門

**或門**，邏輯門也。其入者有二，出者有一。倘其入者皆爲低，則出者爲低，否則爲高。如左列。

若無此閘，可以與非門造之，或以或非門造之。

得**或門**，得半加器二具，方可造全加器。

## 據

## 兼查
* 理則

* 聯集

* 與門

* 程式語言

* 礦藝之紅石

分類:電路
反相器

**反相器**，卽臺人所謂**反閘**，中原所謂**非門**，邏輯門之一也。有出入各一。倘其入者爲高，則出者爲低，否則爲高。如左列。

若無此閘，可以與非門造之。

得與門，得**非門**，可以造與非門。得或門，得**非門**，可以造或非門。得**非門**，而有與門、或門之一，或三者兼有，可以造異或門。

## 據

## 兼查
* 理則

* 補集

* 與門

* 或門

* 程式語言

* 礦藝之紅石

分類:電路
互斥或閘

**互斥或閘**，邏輯門之一也。其入者有二，出者有一。倘其入者高低兼有，則出者爲高，否則爲低。如左列。

## 據

## 兼查
* 理則

* 與門

* 或門

* 程式語言

* 礦藝之紅石

分類:電路
姚廣孝

**姚廣孝**，字**斯道**。長洲人，後剃度為僧，名**道衍**。洪武年間，明太祖選道衍侍燕王朱棣。
## 據
*《明史》
胡耀邦

**胡耀邦**，字**國光**，湖南瀏陽人也。行九。

## 生平
耀邦自幼好學，中學密入共青團，民國廿二年轉黨，亦入工農紅軍，官至紅三軍之五師十三團之黨總支書記。逢抗日，任抗日軍政大學之政治部副主任、一大隊黨總支書記、政治委員。廿七年任抗大一分校之政治部主任。次年任中共中央軍委總政治部之組織部副部長。逢第二次國共內戰，耀邦督晉察冀邊區。及成都之役，耀邦拜中共川北區委員會之黨委書記、川北人民行政公署主任及中國人民解放軍川北軍區政委、西南軍政委員會委員。其職多為宣傳中共政策，穩定政局，廣用黨外之士。復與工商之士交游，民生漸甦。

中共建政之初，耀邦留于川北，任中共川北區黨委書記、川北行政公署主任、川北軍區政委、西南軍政委員會委員。入京，任共青團中央之書記處書籍。圓四年遷陝西，任第一書記，為地方大員。

逢文革劫難，受批鬥，失職務。復職于進五年，調中國科學院，任副院長。至文革止，復重用。進七年任中央黨校之常務副校長，同年，拜中組部部長，主持撥亂反正，深得人心。民傳唱曰「受了苦，找中組部；有冤枉，找胡耀邦」。次年，逢十一屆三中全會，增選為中共中央政治局委員、並任中央紀律檢查委員會第三書記，亦擔任中共中央秘書長、兼中共中央宣傳部部長，為中共最高領導人之一。華國鋒被罷，耀邦敘中共中央主席。次年遷中共中央總書記兼中央政治局之常委。一九八九年薨，北京諸學生多往悼之，不日即生示威，以倡自由民主。政府即出兵緝而鎭之，致人死傷。

## 引據

分類:中華人民共和國世家
半加器

**半加器**，電路之一也。可以爲加法，然於其位當進者不可用也。其入者有二；出者亦有二。可以異或門、與門造之。電腦或有之。

得**半加器**二具，得或門，方可造全加器。

## 據

分類:電路
趙紫陽

**趙紫陽**，本名**修業**。河南滑縣趙莊村人也。
## 生平
父廷賓，略通文墨，篤信風水，而立之年，棄學經商，遂有家産。廷賓嘗自看墳塋，曰：「擇此地而葬，必恩澤後人」。其母劉氏，名穩。紫陽主政廣東，嘗遣其子二軍接母，變賣房產，母拒之曰：「不可，他日汝等必返鄉里！」二軍曰：「父為地方大官，身居高位，豈淪落居此寒舍？」其母斥曰：「小子無知！朝有奸佞！」
  
生時適逢學運，及弱冠，曾往武昌高中就讀。時值中日開釁，紫陽憤而從戎，適逢宋哲元二十九軍駐滑縣，宋哲元軍素有抗日威名，修業欣然投之。後入中共，改名紫陽，十九歲為滑縣縣委書記，二十一歲為地委書記，二十八歲為桐柏軍區黨委書記兼軍區副政委。紫陽嫺于農業，人稱「土改專家、農業專家、群眾運動專家」。年三十二南下廣東，後爲陶鑄副手。主粵期間，農業多有建樹。

中共建政初，葉劍英為中南局書記，主政廣東土改。葉劍英曰：「廣東地處南端，華僑甚多，迫於生計，飄搖海外三四十載，始有家産。此非土豪劣紳，間或華僑多有助於中共，土改宜緩，不可奪其地產，傷其性命。」毛澤東不悅，曰：「廣東地方主義盛行，此土改之障礙也！」另調陶鑄赴粵，趙紫陽從之。陶鑄既主粵，曾大肆彈劾「地方主義」者，葉劍英之股肱方方、古大存、馮白駒皆被罷免，葉劍英怏怏離粵。紫陽既為陶鑄副手，亦彈劾「地方主義」，唯嚴苛不似陶鑄。紫陽于地方幹部，陰護佑者甚多，是以皆感其寬仁。紫陽素敬葉劍英，葉劍英嘗言：「紫陽為我黨難得之人才。」

文革伊始，澤東號召全國造反派奪權。時各省大官拒不交權而遭批鬥者，不計其數。紫陽笑曰：「既為主席之命，吾當從之。」欣然交權，并與造反派謀之曰：「汝等年幼，恐難掌全局。汝等監視之下，吾等可稍作工作，廣東可免於癱瘓之劫。」造反派思之，深以為然。毛澤東聞訊大怒，遣總理周恩來赴粵斥曰：「造反派可奪權，爾等不可交權。紫陽擅自交權，其心可誅！」紫陽遂遭批鬥，後發配湖南軍工廠改造。紫陽曾曰：「雖謫此荒蠻之地，若為一副縣長，吾當能振興此地農業。」勞改越年，調內蒙主政。紫陽在內蒙共主政十月，曾驅車調查內蒙四盟二市，制定務農「十七條」，內蒙農牧業多有改觀，民感其德。

一九七二年，上感廣東農業之衰，擢趙紫陽為廣東省委書記，紫陽返粵，廣東軍區司令員丁盛不悅，時有掣肘。紫陽虛與委蛇，借毛澤東「農業學大寨」之口號，大興水利。紫陽嘗對左右言：「汝等學大寨，可學其發展農業，勿學其階級鬥爭。」廣東農業隨之大興，紫陽功不可沒。四川天府之國，大躍進後連年民不聊生，遍地饑荒。上曰：「蜀地無食，有誰可解﹖」周恩來對曰：「廣東趙紫陽可！」遂遷四川主政，時有民謠曰：「要吃糧，找紫陽」。

澤東卒，文革遂止，中國百廢俱興，時鄧小平復出，華國鋒新立，葉劍英輔之，國策人事皆出於葉。一九八零年，葉擢紫陽為副總理，未幾，升任總理。紫陽命全國行經濟改革，中國遂無饑饉。又主張廣東先行開放，全國隨後效仿，藏富於民，國力大增。世稱紫陽為治世之能臣，紫陽舊部亦以此言盛讚之，紫陽曰：「主事改革，歷世慘淡，昔商鞅五馬分屍，吾等尚不知幾馬！」左右聞言皆慄，默然而退。一九八七年，紫陽擢升總書記，然國政皆決於幕後八老。紫陽嘗欲革朝政，鄧小平曰：「可，然泰西諸國之三權分立，汝一字不可學！耀邦見黜，實出於此，爾等切記！」是年，紫陽其父之墓為歹人所掘，紫陽歎之。

一九八九年，耀邦辭世，大學生悼之，後遊行示威，上書諫之曰：「宜行泰西諸國之三權分立！」小平不悅，調集野戰軍入京，死傷者眾。紫陽苦諫不可動兵，上弗從。紫陽曰：「鳴槍而驚民，總書記可以爲之乎？」欲辭總書記之職，草章擬就，楊尚昆曰：「不可，此國家飄搖之際，君若辭職，國必大亂！」紫陽從之，撤辭職信。上欲紫陽召集戒嚴大會，紫陽稱病不出。上怒，因而被黜，囚居富強胡同。左右歎曰：「若葉劍英在世，必不至此！」舊部偶有探視者，見紫陽幽居小院，布衣粗食，莫不憐之。紫陽曰：「吾弗從上命，既知必有今日之困！此吾之抉擇，吾心無愧也！」鄧小平既黜紫陽，擢江澤民主政，旋又悔之。時國家改革停滯，財政日乏，鄧小平云：「紫陽若檢討，可出任財經小組組長，總司全國經濟！」紫陽曰：「吾問心無愧，無可檢討！」晚年嘗口述回憶錄《改革歷程》，言「吾觀中國之未來，宜行泰西諸國之制，此文明之潮流也！」。舊部曾問：「君貴為總書記，國之元首，豈可束手待斃，聽任八老廢黜﹖」紫陽曰：「吾老矣，年七十矣！若後生廿載，必奮起抗爭！」又曰：「當知：時也！命也！」

紫陽囚居期間，嘗密赴川，下榻金牛賓館。民有聞之，探望者絡繹不絕，上不許相見，民擺花籃四五里。

公元兩千又五年一月十六日，病疾篤。翌日寅時，腎衰竭，其子女隨侍在側。幼子五軍曰：「生育愧兒，今已悉知何謂善良正直。我輩因出趙門，言行必慎。」十七日卯時初，其心終止，卒。
## 引據

分類:中華人民共和國世家
分類:國務院總理世家
應用文

**應用文**者，實用文字之統稱也。舉凡官府公文之移遞，私門尺牘之往還，皆屬其類。蓋以明事達意為體，應對實務為用，故亦謂之**實用文**。

其類繁多，若劄記、新聞、書簡、公文、對聯、申請書、賀狀云云，雖體裁繁富，名目不一，要其大指，無非敘事辨理，取其徵信而已。朝野以此行政，百工以此治生，軍國以此定策。故曰：文以載道，筆以經世。是於世務，所裨多矣。

## 示例
若夫招邀朋舊，同遊勝境，辭求清雅。如欲遊蓮池潭，書可云：
連日天氣和煦。南湖公園。桃李爭妍矣。後日星期。擬邀吾妹同往一遊。倘荷贊同。即希　裁復。此致某某表妹　鑒　表姐某某脩此邀約之體也。

若夫生徒幹求師門，希圖汲引，辭貴恭肅。如卒業求薦於商界，書可云：

某某夫子　道席：

敬稟者。受業忝列門牆，夙承培植，銘感五內。惟去春辭肆以後，賦閒家居，需次孔急。伏懇　吾師於商界廣闊處，鼎力吹噓，俾獲一枝之棲，藉資餬口。倘蒙　提攜，敢不沒齒難忘。臨穎神馳，耑肅，敬叩

道安

受業　某某　拜上

此請託之體也。

## 作法
大抵應用之文，異於詞章。其要不出人、地、時、事、物五端。操觚者當使寥寥數語，意無不盡，切忌堆砌晦澀，致失指歸。務從體制，依違禮法，片言隻字，足以集事，此所謂實用之文也。

## 據


## 進學
* 
分類:體裁
陳籙

**陳籙**，本名**登籙**，字**任先**，福建人也。清光緒三年五月五日，生於侯官。祖溶，侯官庠生，贈資政大夫。父梧慶，國學生，因兄㶌慶早歿，以籙繼嗣。

## 生平

光緒廿七年，卒業武昌自強學堂，選法文班教習。籙明諳西洋文字，廿九年，湖廣總督張之洞幕賓梁鼎芬以籙才薦赴西洋遊學，入巴黎法學院。會五大臣出使各國考察憲政，籙與焉，補隨員。一九〇七年，登法學士，將還。時海牙和會初開，調籙從使，授參贊，條呈匯報諸事，為法部尚書戴鴻慈所嘉納。明年，擢法政科遊學進士，累遷憲政編查館修撰、京師大學堂法文教授、翰林院編修及郵傳部參議。宣統初，轉隸外務部，與撰民律草案，又譯法蘭西民法正文。

中華民國元年，改外務部置外交部，充政務司長。逾年，籙將出使墨西哥，旋因外蒙古獨立事棘，未就。先是，俄人頻越界，侵及蒙古地，漸有併吞之意。辛亥變起，俄人尋以勁兵數千人入蒙古，迫庫倫辦事大臣三多還，力助蒙古獨立，擁其活佛哲布尊丹巴稱博克多汗。及相持三年，民國欲善後外蒙古自立事宜，亟遣籙以上大夫加少卿銜，授全權專使，會都統畢桂芳與俄領事密勒爾、蒙古濟農王等交涉。九月，至恰克圖，籙爭之歲餘，俄、蒙始與訂約廿二款，迺援議以蒙古奉貢稱藩，允認中國宗主權，然自轄其境內；諸喇嘛及王公尊榮仍存不廢；內地往來鬻販各貨，許商民免徵關稅，改納貨捐。籙歷和議訖，上政府疏論外蒙古初附，宜常設官屬駐紮，籙奏聞，總統袁世凱稱善。四年，世凱以籙為蒙古都護使，兼駐庫倫辦事大員，禮遇如前清故事。明年，命籙充專使，七月，籙乃齎金冊往封，冊哲布尊丹巴為呼圖克圖汗，並賜活佛金印。未幾，籙遊說蒙古遣使入北京，親覲嗣總統黎元洪，謝冊封及賜敕印。籙既駐庫倫，繇是務以保境息民，巡閱西北邊界地，考察風土，飭請分置唐努烏梁海佐理專員，為據險屯守備。外蒙古自此撤獨立，更名自治，雖臣屬中國，惟恃俄人為聲援不絕，籙遇事多掣肘，節制艱難。

六年，召還，歷督辦參戰外事處長，擢外交部次長。八年，外交總長陸徵祥出使巴黎和會，命由籙署外交部事。不數年，改駐法國特命全權公使，兼攝國際聯盟代表。十三年，蒞巴黎奧運會，選用藝術類競賽裁判。十七年，國民政府立，籙乞休，歸寓上海，充律師。廿三年，以中日啟釁故起復，授外交部顧問。廿五年，擢外交部條約委員會副會長。俄頃，抗戰作，籙見日軍拔平津，破上海，據南京，敵鋒甚銳。籙思抗阻不可支，兵連禍結，欲與和，每聞國軍戰潰，幾動容久。廿七年三月，日軍立梁鴻志、溫宗堯輩設政府於南京，號「維新」，而籙亦相附鴻志，充外交部長，輿論多咎籙為奸邪，國民政府責軍統嚴緝之。廿八年二月十九日，適春節，籙方抵滬上租界私宅，宴其友羅忠詒。是時，軍統副局長戴笠使上海站訪籙蹤跡，得報，站長王天木齎笠諭，遣特務劉戈青潛入其第，遽鎗殺籙，卒，時年六十一。著有《止室筆記》、《蒙事隨筆》、《法文文牘程式》等。

## 考據

分類:中華民國列傳
分類:中華民國外使列傳
古榕吟

《**古榕吟**》者，天竺科薩利詩也。凡十首。一九九〇年，蓮花士哈爾達爾納格所賦，初發雜誌，乃其首作。二〇一六年，蘇倫德拉納特英譯之，載《卡維揚賈利》卷一。

## 詩文
《古榕吟》之原文，如下：

## 引據
全加器

**全加器**者，電路也。其入者有三；出者有二。可爲加法於二進制之數之一位。可以或門、半加器造之。電腦或有之。

欲加大數，可備全加器若干，使相連。
thumb

## 據

分類:電路
霍光

**霍光**，字**子孟**，河東平陽人也。身長七尺三寸，白皙，疏眉目，美鬚髯。初與父中孺在平陽。兄去病既顯，挈之長安。去病卒，光拜奉車都尉、光祿大夫。奉公二十餘年。征和二年，武皇帝以光為大司馬、大將軍，封「博陸侯」。詔光如周公例，與車騎將軍金日磾、左將軍上官桀、丞相田千秋及御史大夫桑弘羊同受顧命。時昭皇帝幼沖，上官桀、燕王旦、桑弘羊、蓋長公主欲傾光於帝，帝不聽，言數上而帝倚光日甚。桀等亟潛圖光，竟廢帝，以立燕王。事敗，燕王旦、蓋長公主自殺，桀、弘羊等俱伏誅。光由是攝政，凡十三年，天下無事。會昭帝崩，光排眾議，立昌邑王賀爲皇帝。越二十餘日，光尋以王不德欲廢之，苦無口實，與大司農田延年、車騎將軍張安世謀。大集群臣於未央宮，白廢立之意，群臣莫不唯唯。光遂入見上官太后，再白其事。收昌邑王屬臣，下廷尉詔獄。光奉太后宣詔廢王，送歸昌邑。其下群臣二百人座死。國儲未定，光及丞相張敞立武帝曾孫病己爲皇帝，是爲宣帝。明年，帝下詔褒光，累封二萬戶，黃金七千斤，錢六千萬，雜繒三萬匹，奴婢百七十人，馬二千匹，甲第一區。帝追論光迎立功，益尊禮，已而冊光女成君為皇后，中外萬機，皆關白光焉。地節二年，光薨。宣帝、皇太后臨其喪事，謚「**宣成**」。光前後宿衛三十餘年，佐昭帝十餘年，及其薨，宣帝始親政。甘露三年，宣帝思光之舊功，圖其形於麒麟閣，署爵不名，特敬之也。

## 相關
* 攝政，光效商伊尹故事，攝政。
* 關白，其號典出霍光故事。
* 芒刺在背，典出霍光故事，謂宣帝憚光，若有芒刺在背。
* 鳳轄，或云，宣帝嘗賜光蓋車一乘。車轄上有金鳳凰，入夜飛入光宅，旦而還。如此往復。

## 據
* 班固《漢書／卷六十八》
* 班固《漢書／卷五十四》
* 吳均《續齊諧記》
伊藤博文

**伊藤博文**者，初名**利助**、**俊輔**，號**春畝**、**滄浪閣主人**。日本明治之相。官至貴族院議長、樞密院議長、四拜內閣總理大臣。爵從一等公。

天保十二年，生於周防國熊毛郡束荷村，為長州藩領。幼家貧，公門爲奴。稍長，入松下村塾，師高杉晉作。

文久二年，士人尊王攘夷，焚英吉利公館，刺幕府學士塙忠寶，其名始聞於諸侯。翌年，密赴英倫，方曉西夷之勢盛，遂棄一孔之見，仰西洋之學，易名博文。學成，歸，內務卿大久保利通厚遇之，入閣，掌外交諸務，官至工部卿。

明治十一年，日本國內亂頻仍。武士紀尾井阪刺殺利通。博文臨危受命，繼任內務卿，治亂有術，政稍平。

十八年，博文引援德意志法典，倡立憲法，世謂「明治憲法之父」。十二月，設內閣。時三條實美為太政大臣，實美清慎恭順，無他才幹。明治初，實美同岩倉具視、西鄉隆盛等廢幕府，因累世公卿，居首輔。博文雖能，奈身微，止賜伯爵，舊士多不齒。外務卿井上馨進言曰：「今之內閣首相，須備內外賓服之能，不通西文者不足立也。」內務卿有朋亦從之曰：「若如此，非博文君莫屬矣。」天皇詔以博文代實美為內閣總理大臣。實美去位，是月，轉內大臣。

博文既爲相，內用西學，改制易服；外興霸道，遠交近攻。二十七年，朝鮮東學黨舉事，進陷全羅、忠清兩道，朝鮮王旋求援於北京，清帝詔李鴻章遣兵往戡亂。事聞，博文與閣臣議，請如天津會議專條約師進朝鮮境內，抵濟物浦，登岸，尋命駐朝公使大鳥圭介提軍北上，悉趨漢城。東學黨平，博文使外相陸奧宗光照會清廷，請留兵駐紮朝鮮，並協同清廷整飭其國政；而鴻章僅言撤兵，主緩議，相持數月，卒未定。及日清釁啟，博文命圭介亟率軍圍朝鮮王宮，勒王父大院君監國，昭示主權獨立。復遣聯合艦隊渡黃海，盡殲清水師，陷旅順、威海衛，占遼東，窺指北京。清廷懼，命鴻章求和馬關。博文欲並臺灣，陳甲兵之威臨使之，鴻章氣沮，曰：「貴國何急之用？臺灣已口中之物也。」博文笑曰：「尚未下嚥，飢甚。」鴻章知勢不可挽，乃議定償銀二萬萬兩，割遼東、臺澎諸土，是為《馬關條約》。博文以開疆首勛，封侯。

當是時，俄羅斯雄據北地，覬覦中國。清廷割土遼東，不利於俄。乃結盟德、法，揚言兵戈，逼日本還遼東。博文自度不可敵三強，從之。時日人方得志中國，遭此辱，皆罵博文國賊。民心既失，博文引辭。東瀛之士始恨俄國。

三十三年，創立「立憲政友會」，開兩黨之制。

三十七年，俄羅斯國力漸微。春二月，日俄於旅順互戰，歷十八月，俄師潰敗，舉世震撼。日本始列於諸強。既定遼東，博文統監韓國。朝鮮雖臣，民心未服，韓人切齒。四十二年冬，博文會俄羅斯公使於黑龍江哈爾濱，為韓人安重根所刺，尋傷薨，年六十八。

## 考
*春畝公追頌會編，《伊藤博文傳・上卷》，統正社發行，文化印刷印，一九四零年。
*春畝公追頌會編，《伊藤博文傳・中卷》，統正社發行，文化印刷印，一九四零年。
*春畝公追頌會編，《伊藤博文傳・下卷》，統正社發行，文化印刷印，一九四零年。
*伊藤之雄編，《伊藤博文　近代日本を創った男》，講談社發行，二零零九年十一月。